Gyima ne 27:1-44\nPɔɔlo dua nyevile zo ahɔ Wulomu (1-12)\nAhumu bɔ atia meli (13-38)\nMeli ɛzɛkyelɛ (39-44)\n27 Mɔɔ akee bɛzile kpɔkɛ kɛ ɔwɔ kɛ yɛkɔ Yetali la, bɛvale Pɔɔlo nee pilizama bie mɔ bɛwulale sogyanli kpanyinli bie mɔɔ bɛfɛlɛ ye Dwuleɛse mɔɔ wɔ Ɔgɛsetɛse sogyama ekpunli ne anu la asa anu. 2 Yɛhɔvole meli bie mɔɔ vi Adelameteɛm mɔɔ ɛlɛkɔ azua mɔɔ wɔ Ehyea maanzinli ne anu la anu na yɛdule; ɛnee Alesetaakɛse, Masidoneanli bie mɔɔ vi Tɛsalonaeka la boka yɛ nwo. 3 Aleɛ hyenle la yɛradwule Saedɛn, na Dwuleɛse hilele ye ahunlunyele wɔ Pɔɔlo anwo na ɔmaanle ye adenle ɔmaanle ɔhɔle ɔ gɔnwo mɔ anwo ɛkɛ na bɛboale ye. 4 Mɔɔ yɛdule yɛvile ɛkɛ ne na yɛvale nyevile ne azo la, yɛhɔvale Saepelɛse, ɛleka mɔɔ yɛbanyia banebɔlɛ la, ɔluakɛ ɛnee anwoma ne ɛlɛbɔ atia yɛ. 5 Akee yɛhɔvale nyevile ne akunlu lɔ yɛluale Selesea nee Pamefelea yɛrale Maela mɔɔ wɔ Lesea la. 6 Ɛkɛ ne sogya kpanyinli ne nyianle meli bie mɔɔ vi Alɛzandelea ɛlɛkɔ Yetali la, na ɔmaanle yɛhɔvole nu. 7 Ɛnee yɛngola kɔ kpalɛ, yemɔti yɛlile kenle dɔɔnwo wɔ adenle nu, yɛ nwo hyelele yɛ kpalɛ na yɛaradwu Kenaedɛse. Kɛmɔ ɛnee anwoma ne ɛlɛbɔ atia yɛ la ati, yɛhɔvale Kiliti mɔɔ wɔ Salemoni la amaa yeabɔ yɛ nwo bane yeavi anwoma ne anwo. 8 Yɛvɛle dedee na yɛrale ɛleka bie mɔɔ bɛfɛlɛ ye Ahonle Kɛnlɛmazo, mɔɔ bikye Lasia sua zo la. 9 Yɛhyɛle ɛkɛ ne kpalɛ na ɛnee esiane wɔ nu kɛ yɛbadoa adendulɛ ne azo, ɔluakɛ ɛnee ɛhɔne mɔɔ bɛkye ye Mgbɔdalɛ Kenle ne la mekɛ ne bɔbɔ ɛpɛ nu, yemɔti Pɔɔlo dule bɛ folɛ 10 kɛ: “Ayi mɔ, mekola menwu ye kɛ adendulɛ ɛhye bamaa ninyɛne dɔɔnwo azɛkye anzɛɛ aminli, tɛ meli ne nee nuhua ninyɛne ne angome, emomu yɛ ngoane* noko boka nwo.” 11 Noko, sogya kpanyinli ne diele melikavolɛ ne nee meli menle ne dɛlale edwɛkɛ ne mɔɔ ɛnee Pɔɔlo ɛlɛka la. 12 Kɛmɔ habɔ ɛkɛ ne ɛnle ɛleka mɔɔ bɛdi fɔsɛlɛ wɔ ɛkɛ a ɔyɛ boɛ la ati, bɛ nuhua dɔɔnwo hanle kɛ bɛmaa yɛbɔ mɔdenle yɛhɔ Fonekese, habɔ bie mɔɔ wɔ Kiliti mɔɔ ɔ nye kile sɔlɔ aduduleɛ nee nyiakɛ aduduleɛ la, yɛhɔli fɔsɛlɛ ne wɔ ɛkɛ. 13 Mɔɔ nyiakɛ anwoma ne bɔle bɛtɛɛ la, bɛnyianle adwenle kɛ akee ɔwɔ kɛ bɛkɔ, yemɔti bɛdule sɛkɛ ne na bɛsianlenle aze kɛ bɛkɔ Kiliti ɛnwea zo. 14 Noko bɛandwu ɛleka biala yɛɛ anwoma ɛsesebɛ bie mɔɔ bɛfɛlɛ ye Yulokilo* la dwazole a. 15 Mekɛ mɔɔ ɔbɔle meli ne ɛsesebɛ na yɛyɛ nwolɛ ɛhwee a ɔnyɛ boɛ la, yɛgyakyile nu yɛmaanle ɔvale yɛ ɔhɔle. 16 Akee yɛhɔvale bɔra ekyi bie mɔɔ bɛfɛlɛ ye Kɔda la anwo amaa yɛabɔ yɛ nwo bane wɔ anwoma ne anwo, noko yɛ nwo hyelele yɛ kpalɛ na yɛahola yɛava ɛlɛne ekyi* ne yɛazie boɛ wɔ meli ne anu. 17 Noko mɔɔ bɛkpogyale ye zo la, bɛvale debie bɛsosɔle ɛlɛne ne anu, na kɛmɔ ɛnee bɛsulo kɛ bɛbahɔnwe Sɛtese* ɛnwea ne azo la ati, bɛdwulale avela ne bɛmaanle anwoma ne vale yɛ hɔle. 18 Kɛmɔ ɛnee ahumu ne ɛlɛtu kpole atia yɛ la ati, aleɛ hyenle ala la bɛbɔle ɔ bo bɛvuandinle meli ne anu ninyɛne ne bie bɛguale. 19 Na ye kenle nsa ne azo, bɛyeyele meli ne anwo ninyɛne ne bie bɛguale ye lɔ. 20 Na mɔɔ yɛannwu sɛnzɛne ne anzɛɛ nwɔlɔra ne mɔ wɔ kenle dɔɔnwo anu na ahumu ne bɔle yɛ ɛsesebɛ la, anyelazo mɔɔ yɛlɛ kɛ yɛbanyia ngoane la amuala bɔle ɔ bo kɛ ɔwie. 21 Mɔɔ bɛanli aleɛ wɔ mekɛ tendenle bie anzi la, Pɔɔlo dwazole gyinlanle bɛ avinli na ɔhanle kɛ: “Ayi mɔ, anrɛɛ ɔwɔ kɛ bɛfa me folɛdulɛ ne, na yɛandu yɛanvi Kiliti na yɛannwu amaneɛ kpole ɛhye na yɛamminli ninyɛne dɔɔnwo ɛhye mɔ. 22 Noko kɛkala, mesɛlɛ bɛ bɛzi ahonle, bɛ nuhua ko* bɔbɔ ɛnrɛminli, meli ye ala a bazɛkye a. 23 Nɔe, Nyamenle ne mɔɔ mele ye ɛdeɛ na mesonle ye la anwumabɔvolɛ rale me nwo ɛke 24 na ɔhanle kɛ: ‘Pɔɔlo mmasulo. Ɔwɔ kɛ ɛkɔgyinla Siza anyunlu, na nea! Nyamenle balie bɛdabɛ mɔɔ ɛ nee bɛ lua la amuala ngoane.’ 25 Ɔti ayi mɔ, bɛzi ahonle ɔluakɛ medie Nyamenle medi kɛ mɔɔ bɛha bɛhile me la bayɛ zɔhane. 26 Noko, ɔwɔ kɛ yɛkɔnwe bɔra bie ɛnweanloa.” 27 Yɛlile kenle bulu nee nna, alehyenlɛ nee aledwolɛ wɔ Edelea nyevile ne azo, na mɔɔ bɛbɔle nɔɔzo bulu nee nwiɔ la, gyimayɛvoma ne dele nganeɛ kɛ bɛlɛbikye azɛlɛ bie. 28 Bɛvale debie bɛzuzule na bɛnwunle kɛ kuma ne le mita 36, yemɔti bɛhɔle bɛ nyunlu ekyii na bɛzuzule bieko la bɛnwunle kɛ ɔle mita 27. 29 Na kɛmɔ ɛnee bɛsulo kɛ yɛkɛfofo awolɛ zo la ati, bɛdole sɛkɛ nna wɔ ɛlɛne ne anzi lɔ, na ɛnee bɛ kunlu a anrɛɛ aleɛ ɛhye. 30 Ɛnee gyimayɛvoma ne kpondɛ avi meli ne anu anriandi la ati, bɛdwulale ɛlɛne ekyi ne na bɛyɛle kɛ asɛɛ bɛkado sɛkɛ ne bie wɔ ɛlɛne ne anyunlu lɔ la, 31 Pɔɔlo zele sogya kpanyinli ne nee sogyama ne kɛ: “Saa menli ɛhye mɔ andɛnla meli ye anu a, bɛnrɛnyia ngoane.” 32 Na sogyama ne pɛle nyɛma ne mɔɔ lɛ ɛlɛne ekyi ne anu la anu bɛmaanle ɔhɔle. 33 Ɔka ekyii aleɛ kye la, Pɔɔlo zile bɛ kɔsɔɔti ahonle kɛ bɛli debie na ɔhanle kɛ: “Ɛnɛ le kenle 14 mɔɔ bɛhendɛ dedee mɔɔ bɛtɛdile aleɛ biala a. 34 Ɔti mesɛlɛ bɛ bɛli debie; na ɛhye baboa bɛ ɔluakɛ bɛ biala ati enrinli ko bɔbɔ ɛnrɛminli.” 35 Mɔɔ ɔhanle ɛhye la, ɔvale paano, ɔlale Nyamenle ase wɔ bɛ kɔsɔɔti bɛ nyunlu ɛkɛ, na ɔbɔle ɔ bo kɛ ɔbubu yeali. 36 Yemɔti bɛ muala bɛzile ahonle na bɛdabɛ noko bɛbɔle ɔ bo bɛlile debie. 37 Ɛnee yɛ muala mɔɔ yɛwɔ meli ne anu la yɛlua menli* 276. 38 Mekɛ mɔɔ bɛlile debie bɛ ko yile la, bɛbɔle ɔ bo bɛvuandinle hwiiti ne mɔɔ wɔ meli ne anu la bɛguale nyevile ne anu amaa nuhua ayɛ felafela. 39 Mɔɔ aleɛ hyenle la, ɛnee bɛngola bɛnnwu azɛlɛ mɔɔ bɛra zolɛ la, noko bɛnwunle ɛnwea bie wɔ ɛkɛ ne na bɛyɛle kɛ saa ɔkɛyɛ boɛ a bɛfa meli ne bɛahɔnwe ɛkɛ. 40 Yemɔti bɛpepɛle sɛkɛ ne mɔ amuala na bɛzianyinle ɛdahoma ne mɔ, na mɔɔ bɛvolale avela ne la anwoma ne bɔle bɛ hɔle ɛnwea ne anloa. 41 Mekɛ mɔɔ bɛhɔnwenle ɛnwea dɔɔnwo* bie mɔɔ wɔ nyevile ne anu azo la, meli ne ati minle ɛnwea ne anu maanle ɔhale ɛkɛ, na nyevile azɛlɛkye ne bule zile ɔ bo ne bubule ye. 42 Akee sogyama ne yɛle kɛ bɛku pilizama ne amuala amaa bie anweɛ anvo file zo na yeanriandi. 43 Noko kɛmɔ ɛnee sogya kpanyinli ne kulo kɛ ɔdie Pɔɔlo ngoane la ati, yeammaa bɛanyɛ mɔɔ ɛnee bɛkulo kɛ bɛyɛ la. Ɔhanle kɛ bɛdabɛ mɔɔ bɛze azule weɛ la ɛlimoa ɛgua nyevile ne anu ɛweɛ ɛhɔ file zo, 44 na bɛdabɛ mɔɔ bɛha la ɛdoa bɛ, bie mɔ ɛbutubutu ndaboa zo na bie mɔ noko ɛbutubutu meli ne azinli ne bie mɔ azo. Yemɔti bɛ muala bɛholale bɛdwule aze.\n^ Ɛhye le sɔlɔ aduduleɛ anwoma.


Sonla Holɛ Boni A Nyamenle De A? | Baebolo Kpuyia Mɔɔ Bɛbua\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Dutch Efik English Estonian Ewe Finnish French Ga Georgian German Giliki Greenlandic Guarani Gujarati Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Macedonian Malagasy Malay Malayalam Maltese Marathi Maya Mizo Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Persian Polish Portuguese (Brazil) Punjabi Quechua (Bolivia) Quichua (Imbabura) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tamil Tatar Telugu Tetun Dili Thai Tigrinya Tshiluba Tsonga Turkish Tuvaluan Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nSonla holɛ boni a Nyamenle de a?\nNyamenle le sunsum nu sonla mɔɔ bɛnnwu ye. Yemɔ a bɔle anwuma, azɛlɛ ye nee debie biala mɔɔ die ɛnwomenle la. Awie biala ambɔ Nyamenle—ɔnlɛ mɔlebɛbo. (Edwɛndolɛ 90:2) Nyamenle kulo kɛ menli kpondɛ ye na bɛnwu ɔ nwo nɔhalɛ ne.—Kenga Gyima ne 17:24-27.\nNyamenle le awie mɔɔ yɛbahola yɛanwu ye duma a. Saa yɛsuzu ninyɛne mɔɔ yeyɛ la anwo a yɛbahola yɛanwu ye subane bie mɔ. (Wulomuma 1:20) Noko saa yɛbanwu Nyamenle kpalɛ a, ɔwɔ kɛ yɛsukoa ye Edwɛkɛ, Baebolo ne. Ɔmaa yɛnwu Nyamenle kɛ awie mɔɔ lɛ ɛlɔlɛ la.—Kenga Edwɛndolɛ 103:7-10.\nKɛzi Nyamenle te nganeɛ wɔ nzisi nwo ɛ?\nGyihova, yɛ Bɔvolɛ ne kyi nzisi. Ɔbɔle menli noko wɔ ye subane zo. (Mɛla ne 25:16) Ɛhye ati a yɛ nuhua dɔɔnwo kyi nzisi la. Nzisi mɔɔ yɛnwu ye la ɛnvi Nyamenle. Nyamenle maa sonla kola fi ye ɛhulolɛ nu yɛ debie. Ɔyɛ alɔbɔlɛ kɛ, menli dɔɔnwo sɛkye adenle ɛhye mɔɔ bɛlɛ la na bɛyɛ nzisi. Ɔyɛ Gyihova nyane.—Kenga Mɔlebɛbo 6:5, 6; Mɛla ne 32:4, 5.\nGyihova kulo pɛlepɛlelilɛ, na ɔnrɛmaa nzisi ɛnrɛhɔ zo dahuu. (Edwɛndolɛ 37:28, 29) Baebolo ne bɔ ɛwɔkɛ kɛ ɔnrɛhyɛ Nyamenle bamaa nzisi kɔsɔɔti abo apɛ.—Kenga 2 Pita 3:7-9, 13.\nBaebolo ne bɔ ɛwɔkɛ kɛ ɔnrɛhyɛ Nyamenle bamaa pɛlepɛlelilɛ ahɔ zo\nFa nwa awie Fa nwa awie Baebolo Kpuyia Mɔɔ Bɛbua


Nɔmbɛse 36 | Yintanɛte Zo Baebolo | Ewiade Fofolɛ Ngilebɛbo\nMraalɛ mɔɔ di agya la agyalɛ nwo mɛla (1-13)\n36 Manasɛ ara Meekɛ+ ara Geleade mbusua mgbanyima ne mɔ mɔɔ bɛvi Dwosefi abozoamra mbusua ne mɔ anu la rale Mosisi nee Yizilayɛ mgbanyima ne mɔ anwo ɛkɛ. 2 Bɛhanle kɛ: “Gyihova hanle hilele yɛ menle kɛ ɛgua azɛlɛ ne anwo ma*+ na ɛhyɛ ɛmaa Yizilayɛma kɛ bɛ agyapadeɛ; na Gyihova hanle kɛ yɛ menle ɛva yɛ diema Zilɔfɛhade agyapadeɛ ne ɛmaa ɔ mra mraalɛ ne mɔ.+ 3 Saa bɛkɔ agyalɛ wɔ Yizilayɛ abusua gyɛne nu a, bɛbaye mraalɛ ne mɔ agyapadeɛ ne bɛavi yɛ papa mɔ agyapadeɛ ne anu bɛava bɛaboka abusua mɔɔ bɛbahɔ agyalɛ wɔ nu la ɛdeɛ ne anwo, yemɔti bɛbaye bɛavi agyapadeɛ ne mɔɔ bɛguale nwolɛ ma* bɛyele bɛmaanle yɛ la anu. 4 Saa Yizilayɛma Fanwodi Ɛvolɛ+ ne dwu a, bɛbava mraalɛ ne mɔ agyapadeɛ ne bɛaboka mbusua mɔɔ bɛbahɔ agyalɛ wɔ nu la agyapadeɛ ne anwo, yemɔti bɛbaye bɛ agyapadeɛ ne bɛavi yɛ papa mɔ abusua ne agyapadeɛ ɛdeɛ ne anu.” 5 Akee Gyihova maanle Mosisi zele Yizilayɛma kɛ: “Edwɛkɛ mɔɔ Dwosefi abozoamra ne ɛlɛka la le ye adenle zo. 6 Edwɛkɛ mɔɔ Gyihova ɛha wɔ Zilɔfɛhade amra mraalɛ ne mɔ anwo la ɛne: ‘Bɛbahola bɛagya awie biala mɔɔ bɛkulo la. Noko ɔwɔ kɛ bɛgya awie mɔɔ vi bɛ papa abusua ne anu la. 7 Ɔnle kɛ Yizilayɛma agyapadeɛ biala fi abusua ko anu kɔ abusua gyɛne nu, ɔwɔ kɛ Yizilayɛma sɔ bɛ nenyia mɔ mbusua agyapadeɛ ne anu kpundii. 8 Ɔwɔ kɛ ralɛ raalɛ biala mɔɔ lɛ agyapadeɛ wɔ Yizilayɛ abusua biala anu la maa nrenyia mɔɔ wɔ ye papa abusua nu la gya ye,+ amaa Yizilayɛma azɔ bɛ nenyia mɔ agyapadeɛ ne anu kpundii. 9 Ɔnle kɛ agyapadeɛ biala fi abusua ko anu kɔ abusua gyɛne nu, ɔluakɛ ɔwɔ kɛ Yizilayɛ mbusua ne mɔ sɔ bɛ agyapadeɛ ne anu kpundii.’” 10 Zilɔfɛhade amra mraalɛ ne mɔ yɛle mɔɔ Gyihova hanle hilele Mosisi la.+ 11 Yemɔti Zilɔfɛhade amra mraalɛ ne mɔ,+ Maala, Tɛza, Hɔgela, Melekaa yɛɛ Nowa gyigyale bɛ papa amediema mrenyia ne mɔ amra mrenyia. 12 Bɛgyigyale mrenyia wɔ Dwosefi ara Manasɛ abusua nu amaa bɛ agyapadeɛ ne aha bɛ papa abusua ne anu. 13 Ɛhye a le mɛla nee ngyehyɛleɛ mɔɔ Gyihova luale Mosisi anwo zo vale maanle Yizilayɛma wɔ Mowabe ɛsɛlɛ ne mɔɔ wɔ Dwɔdan ne afoa nu na ɔbikye Gyɛleko la azo a.+


Mateyu Edwɛkpa 9:1-38\nGyeelɛse ara raalɛ ne; raalɛ bie vale ɔ sa hanle Gyisɛse tɛladeɛ aguzo ne (18-26)\n9 Yemɔti ɔvole ɛlɛne ne anu, na ɔpɛle ɔhɔle ye sua zo.+ 2 Na nea! ɛnee bɛlɛfa nrenyia bie mɔɔ ɛbubu na ɔla ɛkpa zo la bɛarɛlɛ ye. Mɔɔ Gyisɛse nwunle bɛ diedi ne la, ɔzele nrenyia ne mɔɔ ɛbubu la kɛ: “Ka wɔ ahonle to azule nu, me ra! Bɛva wɔ ɛtane bɛhyɛ wɔ.”+ 3 Na mɛla kilehilevolɛma bie hanle ye bɛ nwo ɛkɛ ne kɛ: “Nrenyia ɛhye ɛlɛka munzule edwɛkɛ.” 4 Gyisɛse nwunle bɛ adwenle, yemɔti ɔhanle kɛ: “Duzu ati a bɛlɛdwenle ninyɛndane nwo wɔ bɛ ahonle nu a?+ 5 Kɛ neazo la, boni a ɛnyɛ se a, kɛ ɛka kɛ, ‘Bɛva wɔ ɛtane bɛhyɛ wɔ,’ anzɛɛ ɛka kɛ, ‘Dwazo na tia’?+ 6 Noko amaa bɛanwu kɛ sonla Ra ne lɛ tumi wɔ azɛlɛ ye azo kɛ ɔfa ɛtane ɔkyɛ la ati—” akee ɔzele nrenyia ne mɔɔ ɛbubu la kɛ: “Dwazo, fa wɔ ɛkpa ne na kɔ sua nu.”+ 7 Yemɔti ɔdwazole ɔhɔle sua nu. 8 Mekɛ mɔɔ menli dɔɔnwo ne nwunle ɛhye la, ɛzulolɛ hanle bɛ na bɛwulale Nyamenle mɔɔ yeva tumi zɛhae yemaa menli la anyunlunyia. 9 Akee Gyisɛse vi ɛkɛ ne na ɔkɔ la, ɔnwunle nrenyia bie mɔɔ bɛfɛlɛ ye Mateyu la kɛ ɔde ɛleka mɔɔ bɛtua adwule la, na ɔzele ye kɛ: “Badoa me.” Ɔti ɔdwazole na ɔdoale ye.+ 10 Nzinlii mɔɔ ɔlɛdi debie wɔ sua nu ɛkɛ ne la, nea! adwuledievolɛma nee ɛtanevolɛma dɔɔnwo rale na bɛ nee Gyisɛse nee ye ɛdoavolɛma ne lile debie.+ 11 Noko mɔɔ Falasiima ne nwunle ɛhye la, bɛbizale ye ɛdoavolɛma ne kɛ: “Duzu ati a bɛ kilehilevolɛ ne nee adwuledievolɛma yɛɛ ɛtanevolɛma di aleɛ a?”+ 12 Ɔdele bɛ edwɛkɛ ne la, ɔzele kɛ: “Menli mɔɔ te kpɔkɛ la ɛngyia ayileyɛvolɛ nwo, emomu menli mɔɔ ɛnde kpɔkɛ la a hyia bie a.+ 13 Akee bɛhɔ, na bɛhɔzukoa mɔɔ ɛhye kile la: ‘Mekulo anwunvɔnezelɛ, na tɛ afɔlebɔlɛ ɔ.’+ Ɔluakɛ membale kɛ mebavɛlɛ ɛtanevolɛma na tɛ tenlenema ɔ.” 14 Akee Dwɔn ɛdoavolɛma ne rale ɔ nwo ɛkɛ ne na bɛbizale ye kɛ: “Duzu ati a yɛ nee Falasiima kye ɛhɔne noko wɔ ɛdoavolɛma ne ɛngye ɛhɔne ɛ?”+ 15 Ɛhye maanle Gyisɛse zele bɛ kɛ: “Ɔngyia kɛ atɔfolɛ nrenyia ne agɔnwo mɔ di nyane wɔ mekɛ ala mɔɔ atɔfolɛ nrenyia+ ne wɔ bɛ nwo ɛkɛ la, ɔnle zɔ ɔ? Noko mekɛ bara mɔɔ bɛbaye atɔfolɛ nrenyia ne bɛavi bɛ nwo ɛkɛ a,+ na akee bɛbahye ɛhɔne. 16 Awie biala ɛnva ɛdanlɛ fofolɛ ɛnda ɛdanlɛ dɛba nu, ɔluakɛ ɛdanlɛ fofolɛ ne bamaa dɛba ne ade na tokule ne ayɛ kpole.+ 17 Anzɛɛ menli ɛnva nwanye fofolɛ ɛngua nwanye nwoma kodoku dɛba nu. Saa bɛyɛ ye zɔ a, nwanye nwoma kodoku ne kpuke maa nwanye ne gua aze na nwanye nwoma kodoku ne sɛkye. Emomu, menli fa nwanye fofolɛ gua nwanye nwoma kodoku fofolɛ nu, na yeabɔ ɔ mu nwiɔ anwo bane.” 18 Mekɛ mɔɔ ɔlɛka ɛhye mɔ yeahile bɛ la, kpanyinli* bie mɔɔ ɛra ɛkɛ ne la rahotole ye* na ɔhanle kɛ: “Kɛkala ɔbayɛ kɛ me ra raalɛ ne ɛwu, noko bɛla bava ɛ sa to ɔ nwo zo, na ɔbara ngoane nu.”+ 19 Yemɔti Gyisɛse dwazole na ɔ nee ye ɛdoavolɛma ne doale ye. 20 Na nea! raalɛ bie mɔɔ ɛdudu mogya too ɛvolɛ 12 la+ ralile ɔ nzi na ɔvale ɔ sa ɔhanle ye tɛladeɛ aguzo ne anloa,+ 21 ɔluakɛ ɔhɔle zo ɔhanle ye ɔ ti anu kɛ: “Saa mefa me sa meka ye tɛladeɛ aguzo ne bɔbɔ a, mebade kpɔkɛ.” 22 Gyisɛse hakyile ɔ nye na ɔnwunle ye la, ɔhanle kɛ: “Me ra raalɛ, ka wɔ ahonle to azule nu! Wɔ diedi ɛmaa wɔde kpɔkɛ.”+ Na ɛkɛ ne ala raalɛ ne dele kpɔkɛ.+ 23 Akee mekɛ mɔɔ ɔrale kpanyinli ne sua nu ɛkɛ ne na ɔnwunle menli mɔɔ ɛlɛbɔ fulutu nee menli dɔɔnwo ne mɔɔ ɛlɛsu adeɛdea nu la,+ 24 Gyisɛse hanle kɛ: “Bɛhwe bɛ nwo, kakula raalɛ ne ɛtɛwule, yelafe ala.”+ Yemɔti bɛbɔle ɔ bo bɛzelele ye. 25 Mɔɔ menli ne vindele ala la, ɔwolole ɛkɛ na ɔzɔle ɔ sa,+ na kakula raalɛ ne dwazole.+ 26 Nɔhalɛ nu, ɛhye anwo edwɛkɛ dɛlɛle wɔ maanzinli ne anu amuala. 27 Gyisɛse vi ɛkɛ ne mɔɔ ɔkɔ la, anyenzinliravolɛma nwiɔ+ doale ye na bɛdeɛdeanle nu kɛ: “Devidi Ara, nwu yɛ anwunvɔne.” 28 Nzinlii mɔɔ ɔhɔle sua nu ɛkɛ ne la, anyenzinliravolɛma nwiɔ ne rale ɔ nwo ɛkɛ, na Gyisɛse bizale bɛ kɛ: “Bɛdie bɛdi kɛ mebahola meayɛ ɛhye ɔ?”+ Bɛbuale ye kɛ: “Ɛhɛe, Awulae.” 29 Akee ɔvale ɔ sa ɔhehanle bɛ nye,+ na ɔhanle kɛ: “Kɛ mɔɔ bɛ diedi ne de la ɔyɛ zɔ ɔmaa bɛ.” 30 Na bɛ nye nwunle debie. Akee Gyisɛse bɔle bɛ kɔkɔ ɛsesebɛ kɛ: “Bɛnlea na awie biala ande nwolɛ edwɛkɛ.”+ 31 Noko mɔɔ bɛvindele la, bɛhanle ɔ nwo edwɛkɛ wɔ maanzinli ne anu amuala. 32 Mekɛ mɔɔ bɛlɛfi ɛkɛ ne la, nea! menli bie vale nrenyia mumule bie mɔɔ sunsum ɛtane wɔ ɔ nwo la rɛlɛle ye;+ 33 na mɔɔ ɔdule sunsum ɛtane ne la, nrenyia mumule ne dendɛle.+ Ɔzinle menli ne anwo na bɛhanle kɛ: “Yɛtɛnwunle ɛhye bie ɛlɛ wɔ Yizilayɛ.”+ 34 Noko ɛnee Falasiima ne ɛlɛka kɛ: “Ɔdua sunsum ɛtane ne mɔ kpanyinli ne anwo zo a ɔtu sunsum ɛtane ne mɔ a.”+ 35 Na Gyisɛse hɔkpɔsale azuamgbole nee namunamu ne mɔ amuala azo, ɔhilehilele wɔ bɛ nyianu azua ne mɔ anu na ɔbɔle Belemgbunlililɛ ne anwo edwɛkpa ne nolo na ɔyɛle anwodolɛ nee ewule ngakyile ayile.+ 36 Mɔɔ ɔnwunle menli dɔɔnwo ne la, bɛ nwo yɛle ye alɔbɔlɛ,+ ɔluakɛ ɛnee bɛle kɛ mboane mɔɔ ɛnlɛ neavolɛ mɔɔ bɛbodɛboda bɛ na bɛgyakyi bɛ ɛkɛ ne la.+ 37 Akee ɔzele ye ɛdoavolɛma ne kɛ: “Nɔhalɛ nu, ma ɛdelɛ gyima ne le kpole, noko gyimayɛvoma ne le ekyi.+ 38 Yemɔti bɛzɛlɛ ma ɛdelɛ gyima ne Amenle kɛ ɔmaa gyimayɛvoma ɛrɛla ye ma ɛdelɛ gyima ne anu.”+\n^ Ɛhye kile, nyianusua ne anu kpanyinli.


Ɛ Nye Sɔ Yɛ Sunsum Nu Agyadeɛ Ne Ɔ? | Debiezukoalɛ\nKENGA YE WƆ Afrikaans Albanian Amharic Arabic Argentina Mumule Aneɛ Armenian Azerbaijani Azerbaijani (Cyrillic) Bicol Brazil Mumule Aneɛ Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumule Aneɛ Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hibulu Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Mumule Aneɛ Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese (Brazil) Punjabi Quechua (Ayacucho) Quechua (Bolivia) Romanian Russia Mumule Aneɛ Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Wayuunaiki Wolaita Xhosa Yoruba Zande Zulu\n‘Nyamenle anye hɔle bɛdabɛ mɔɔ bɛnle Dwuuma la anwo zo na ɔyele menli ɔmanle ye duma ne.’—GYI. 15:14.\nAdalɛ ngilehilelɛ boni a bie mɔ die di a, na kɛzi bɛbɔ yɛ nwo bane wɔ nwo ɛ?\nKɛzi bɛye yɛ bɛvi ɛtane nee ewule nu ɛ?\nKɛzi ɛyɛ wɔ nyɛleɛ wɔ Gyihova tumililɛ ne nee nɔhalɛ mɔɔ ɛdi wɔamaa ye la anwo ɛ?\n1, 2. (a) Duzu a le “Devidi belemgbunlililɛ ne,” na kɛzi bɛbamaa ye zo bieko ɛ? (b) Nwane mɔ a ɛbɔ nu ɛlɛsonle kɛ Gyihova azonvolɛ ɛnɛ a?\nMEKƐ mɔɔ neazo eku ne yiale nu wɔ Gyɛlusalɛm wɔ 49 Y.M. anu yɛle nyianu titile bie la, Gyemise hanle kɛ: “Saemɔn [Pita] ɛha ɛhile nu kɛkala kɛ ɔzile ɔyɛle mɔɔ Nyamenle anye hɔle bɛdabɛ mɔɔ bɛnle Dwuuma la anwo zo na ɔyele menli wɔ bɛ avinli ɔrayɛle ye ɛdeɛ [anzɛɛ ɔmanle ye duma ne] bɔkɔɔ la. Ɛhye nee Nyamenle kpɔmanvolɛma edwɛkɛ ne le ko. Nyamenle Edwɛkɛ ne se, ‘Awulae se, ɛhye anzi mebazia meara, na meamaa Devidi belemgbunlililɛ ne mɔɔ dɔle aze la zo. Mebayɛ ye fofolɛ na meamaa ye zo meazie ɔ gyakɛ anu, amaa ewiade amra mɔɔ ɛha la ara me ɛkɛ, na bɛdabɛ mɔɔ bɛnle Dwuuma na mevɛlɛ bɛ la arayɛ me ɛdeɛ. Awulae a vale ɛhye dole gua dɛbadɛba ne a.’”—Gyi. 15:13-18.\n2 “Devidi belemgbunlililɛ ne [anzɛɛ, arelemgbunli mɔɔ bɛvi Devidi abusua nu la]” dɔle aze wɔ mekɛ mɔɔ bɛdule Belemgbunli Zɛdikaya ebia zo la. (Emɔ. 9:11) Noko, ɛnee bɛbalua Devidi abozonli Gyisɛse mɔɔ bɛbayɛ ye Belemgbunli dahuu la anwo zo bɛamaa “belemgbunlililɛ” ne zo bieko. (Yiz. 21:27; Gyi. 2:29-36) Kɛmɔ Gyemise hanle ye wɔ nyianu titile zɔhane abo la, Emɔso ngapezo ɛhye rale nu wɔ mekɛ mɔɔ bɛboɔboale Belemgbunlililɛ ne agyadivolɛma anloa bɛvile Dwuuma nee bɛdabɛ mɔɔ bɛnle Dwuuma anu la. Kɛ Gyihova azonvolɛ la, ɛnɛ, Keleseɛnema mɔɔ bɛkpokpa bɛ mɔhama ne nee Gyisɛse ‘mboane gyɛne’ ne anu amra mgbe dɔɔnwo nee bɛ ɛbɔ nu ɛlɛka Baebolo ne anu nɔhalɛ edwɛkɛ ne.—Dwɔn 10:16.\nGYIHOVA MENLI HƆLE NGYEGYELƐ NU\n3, 4. Kɛzi Gyihova menli manle bɛ nye gyinlanle zo sunsum nu wɔ Babelɔn ɛ?\n3 Mekɛ mɔɔ bɛvale Dwuuma bɛhɔle nlɔnu wɔ Babelɔn la, ɛnee “Devidi belemgbunlililɛ ne” ɛdɔ aze. Ɛnee adalɛ ɛzonlenlɛ ɛbu Babelɔn ɛdeɛ, noko kɛ ɔyɛle mɔɔ Nyamenle menli anzɛkye bɛ sunsum nu gyinlabelɛ wɔ bɛ ɛvolɛ 70 nlɔnu ne mɔɔ ɔbɔle ɔ bo wɔ 607 K.Y.M. ɔhɔdwule 537 K.Y.M. la anu ɛ? Zɔhane ala a yɛdayɛ noko yɛkola yɛtɛnla Seetan ewiade ye anu kɛ Gyihova menli a. (1 Dwɔn 5:19) Yɛ sunsum nu agyadeɛ dɔɔnwo ne a boa yɛ a.\n4 Nyamenle Edwɛkɛ ne mɔɔ bɛhɛlɛ bɛmaa yɛ la noko boka yɛ sunsum nu agyadeɛ ne anwo. Ɛnee Dwuuma mɔɔ bɛwɔ nlɔnu wɔ Babelɔn la ɛnlɛ Ngɛlɛlera Nwuanzanwuanza ne kɔsɔɔti, noko ɛnee bɛze Mosisi Mɛla ne, mɔɔ Mɛla Bulu ne wɔ nu la. Ɛnee bɛze “Zayɔn edwɛne ne mɔ,” bɛhakyele mrɛlɛ dɔɔnwo, nee kɛzi bɛsisile Gyihova azonvolɛ mɔɔ bɛlumuale la. Nɔhalɛ nu, bɛdabɛ mɔɔ bɛhɔle nlɔnu la zunle wɔ mekɛ mɔɔ bɛhakyele Zayɔn la, na bɛ rɛle anvi Gyihova. (Bɛgenga Edwɛndolɛ 137:1-6.) Ɛhye a manle bɛ nye gyinlanle zo sunsum nu wɔ Babelɔn a, ɔnva nwo kɛ ɛnee adalɛ ɛzonlenlɛ ngilehilelɛ nee nyɛleɛ ebu zo la.\nNSA-KO NE ƐNLE DEBIE FOFOLƐ\n5. Duzu a kile kɛ ɛnee bɛsonle nsa-ko nyamenle wɔ tete Babelɔn nee tete Yigyibiti a?\n5 Ɛnee bɛsonle nsa-ko anzɛɛ nyamenle ko mɔɔ ɔwɔ nu menli nsa la dɔɔnwo wɔ tete ne. Kɛ neazo la, ɛnee Babelɔnema bu Sin (siane nyamenle ne), Shamash (ewia nyamenle ne), yɛɛ Ishtar (awolɛ nee konle nyamenle ne) kɛ nsa-ko nyamenle. Ɛnee Yigyibitima sonle nsa-ko nyamenle mɔɔ bɛle abusua la. Selɛ, ninli, nee ralɛ nrenya. Ɔwɔ nuhua kɛ nyamenle ɛhye mɔ le nsa-ko ɛdeɛ, noko ɛnee bɛmbu bɛ kɛ bɛ tumi sɛ. Yigyibitima nsa-ko nyamenle ne ko a le nyamenle Osiris, nyamenle raalɛ Isis, nee bɛ ra nrenya Horus.\n6. Kɛzi ɛbahilehile Nsa-ko ne anu ɛ, na kɛzi bɛbɔ yɛ nwo bane wɔ adalɛ ngilehilelɛ ɛhye anwo ɛ?\n6 Ɛnɛ, Keleseɛnemaanle ne noko kilehile kɛ Nyamenle le Nsa-ko. Ɛsɔfo ne mɔ ka kɛ Selɛ ne, Ralɛ ne, nee sunsum nwuanzanwuanza ne bɔ nu yɛ Nyamenle ko. Noko ɛhye maa ɔyɛ kɛ Gyihova ɛnlɛ tumi la, ɔluakɛ ɔle Nyamenle menli nsa ne anu ko. Bɛbɔ Gyihova menli anwo bane wɔ adalɛ ngilehilelɛ ɛhye anwo ɔluakɛ yɛdie yɛdi kɛ: ‘Gyihova yɛ Nyamenle ne le Gyihova kokye ala.’ (Mɛla 6:4) Gyisɛse zile edwɛkɛ ɛhye azo yɛɛ nɔhalɛ Keleseɛnema die Gyisɛse di.—Mak. 12:29.\n7. Duzu ati a bɛnrɛhola bɛnrɛzɔne awie mɔɔ die Nsa-ko Nyamenle ne di la kɛ ɔ nwo zo mɔɔ yeyila yemaa Nyamenle la anwo sɛkɛlɛneɛ mɔɔ ɔdi munli ɛ?\n7 Nsa-ko ngilehilelɛ ne nee gyima mɔɔ Gyisɛse vale manle ye ɛdoavolɛma ne kɛ “bɛmaa menli ɛrayɛ me ɛdoavolɛma; bɛzɔne bɛ wɔ Selɛ ne, Ralɛ ne nee Sunsum Nwuanzanwuanza ne duma nu” la ɛngɔ. (Mat. 28:19) Saa bɛbazɔne awie kɛ nɔhalɛ Keleseɛnenli nee Gyihova Dasevolɛ a, ɔwɔ kɛ ɔdie tumi kpole ne mɔɔ Gyihova mɔɔ ɔle Selɛ ne lɛ la, nee dibilɛ mɔɔ Gyisɛse, Nyamenle Ara ne noko lɛ la ɔto nu. Eza ɔwɔ kɛ ahenle mɔɔ kpondɛ kɛ bɛsɔne ye la die di kɛ sunsum nwuanzanwuanza ne le Nyamenle nyɛleɛ tumi, ɔnle Nsa-ko nyamenle bie foa. (Mɔl. 1:2) Bɛnrɛhola bɛnrɛzɔne awie mɔɔ ɔdie Nsa-ko ngilehilelɛ ne ɔdi la kɛ ɔ nwo zo mɔɔ yeyila yemaa Gyihova Nyamenle la anwo sɛkɛlɛneɛ mɔɔ ɔdi munli. Nea kɛzi yɛ nye die kɛ yɛ sunsum nu agyadeɛ ne ɛbɔ yɛ nwo bane ɛvi ngilehilelɛ ɛhye mɔɔ ɛnli Nyamenle eni la anwo a!\nSUNSUM ƐTANE NYƐLEƐ LIELE EBIA!\n8. Adwenle boni a ɛnee Babelɔnma lɛ ye wɔ bɛ nyamenle ne mɔ nee sunsum ɛtane ne mɔ anwo a?\n8 Menli mɔɔ hɔle Babelɔn la liele Babelɔnma awozonle, nee bɛ sunsum ɛtane nyɛleɛ ne lile. The International Standard Bible Encyclopaedia ne ka kɛ, ɛnee Babelɔnma die di kɛ sunsum ɛtane ne mɔ kola maa menli nwo to bɛ. Ɛhye ati, bɛsɛlɛ bɛ nyamenle ne mɔ kɛ bɛbɔ bɛ nwo bane wɔ sunsum ɛtane ne mɔ anwo.\n9. (a) Kɛ ɔyɛle mɔɔ Dwuuma dɔɔnwo liele adalɛ ɛzonlenlɛ ngilehilelɛ lile ɛ? (b) Kɛzi bɛbɔ yɛ nwo bane wɔ esiane mɔɔ wɔ sunsum ɛtane nyɛleɛ nu la anwo ɛ?\n9 Mekɛ mɔɔ ɛnee Dwuuma wɔ Babelɔn la, bɛliele adalɛ ngilehilelɛ dɔɔnwo bɛlile. Nzinlii, Dwuuma dɔɔnwo liele Gilikima adwenle mɔɔ bɛlɛ kɛ sunsum ɛtane ne mɔ kola boa awie mɔ la lile. Noko Nyamenle edwɛkɛ ne ka kɛ esiane wɔ nu yɛɛ ɔnle kpalɛ kɛ awie nee sunsum ɛtane ne mɔ kɛli ngitanwo. Nɔhalɛ edwɛkɛ ɛhye noko boka yɛ sunsum nu agyadeɛ ne anwo. (Aye. 47:1, 12-15) Kɛmɔ yɛli Nyamenle edwɛkɛ zo yɛhwe yɛ nwo yɛvi sunsum ɛtane nyɛleɛ nwo la ati, yɛlɛ anwobanebɔlɛ.—Bɛgenga Mɛla ne 18:10-12; Yekile 21:8.\n10. Duzu a yɛbahola yɛaha ye wɔ Babelɔn Kpole ne nyɛleɛ nee ye diedi nwo a?\n10 Ɛnɛ, menli mɔɔ wɔ adalɛ ɛzonlenlɛ nu la noko ɛva bɛ nwo ɛwula sunsum ɛtane nyɛleɛ nu kɛ tete Babelɔnma la. (Yek. 18:21-24) Nɔhalɛ nu, adalɛ ɛzonlenlɛ ɛhye mɔ le kɛ tete Babelɔnma ɛzonlenlɛ ne la ɔluakɛ ɛkɛ ne a adalɛ ngilehilelɛ nee nyɛleɛ ɛtane bɔle ɔ bo a. Ɔnrɛhyɛ bɛbazɛkye Babelɔn Kpole ne ɔlua sunsum ɛtane nyɛleɛ, awozonle ɛzonlenlɛ nee ninyɛndane mɔɔ bɛyɛ ye wɔ nu la ati.—Bɛgenga Yekile 18:1-5.\n11. Sunsum ɛtane nyɛleɛ nwo kɔkɔ boni a yɛ mbuluku ne mɔ ɛbɔ a?\n11 Gyihova hanle kɛ: “Ɔnle kɛ bɛye ngonyia anzɛɛ bɛbɔ ayɛne ɛbɛla biala.” (Sɛlɛ. 19:26) Ɛnee menli dɔɔnwo fa bɛ nwo wula sunsum ɛtane nyɛleɛ nu wɔ ɛvoya 19 ne anu. Yemɔti, May 1885, Zion’s Watch Tower ne hanle nwolɛ edwɛkɛ. Ɔhanle kɛ ɛzonlenlɛ mɔɔ ɛnee wɔ ɛkɛ wɔ tete ne la hilehilele kɛ mɔwuamra wɔ ngoane nu, na nwɔra dɔɔnwo mɔɔ ɛnee bɛto la gyi amaamuo mɔɔ kile kɛ mɔwuamra wɔ ewiade bie anu la azo. Eza ɔhanle kɛ sunsum ɛtane ne mɔ yɛ bɛ nwo kɛ menli mɔɔ ɛwu mɔɔ bɛkpondɛ kɛ bɛ nee menli mɔɔ de aze di ngitanwo a, na ɛhye ɛmaa sunsum ɛtane ne mɔ ɛnyia bɛ nzuzulɛ nee bɛ nyɛleɛ zo tumi. Brohyua bie mɔɔ ɛnee bɛlumua bɛyɛ mɔɔ ɔti ne se What Say the Scriptures About Spiritism? la noko bɔle kɔkɔ ko ne ala, na zɔhane ala a yɛ mbuluku mɔɔ bɛyɛ ye kenlensa ye la noko yɛ a.\nASOO ƐKƐLA BIE MƆ ƐLƐNWU AMANEƐ WƆ ƐBOLƆ?\n12. Mɔwuamra anwo edwɛkɛ boni a sunsum ne manle Sɔlɔmɔn hanle a?\n12 “Awie biala mɔɔ ze nɔhalɛ ne la” bahola aye kpuyia ɛhye anloa. (2 Dwɔn 1) Yɛ nee Sɔlɔmɔn yɛ adwenle kɛ: “Twea anyewɔzo tɛla awenade funli. Ɔluakɛ anyewɔzoamra ze kɛ bɛbawu, na mɔwuamra ɛnze ɛhwee, . . . Debie biala mɔɔ ɛkɛzɔ nu kɛ ɛyɛ la, fa wɔ anwosesebɛ yɛ, ɔluakɛ gyima anzɛɛ ndwenlenwo anzɛɛ adwenle anzɛɛ nrɛlɛbɛ biala ɛnle Ɛbolɔ [anzɛɛ, ɛleka mɔɔ sonla wu a bɛsie ye] mɔɔ ɛlɛkɔ la.”—Nolo. 9:4, 5, 10.\n13. Diedi boni a Dwuuma vale vile Gilisima ɛzonlenlɛ nee bɛ amamuo nu a?\n13 Ɛnee Gyihova ɛha nɔhalɛ edwɛkɛ mɔɔ fane mɔwuamra anwo la ɛhile Dwuuma. Noko, mekɛ mɔɔ ɛnee Gilisima ɛlɛdi tumi wɔ Dwuuda nee Selea la, bɛbɔle mɔdenle kɛ bɛmaa menli alie Gilikima ɛzonlenlɛ nee bɛ amaamuo ado nu. Yemɔti, Dwuuma bɔle ɔ bo liele lile kɛ saa sonla wu a, debie bie mɔɔ ɛnyelɛ ɛnnwu ye la fi ye nu na yemɔ ɔnnwu ɛlɛ. Ɛnee bɛdie bɛdi kɛ deɛ ɛhye mɔɔ ɛnyelɛ ɛnnwu ye la kɔ ewiade fofolɛ nu bɛyɛ ye kpɔdekpɔde. Tɛ Gilisima a le menli mɔɔ lumuale liele lile kɛ sunsum nu ɛleka bie wɔ ɛkɛ mɔɔ bɛyɛ menli kpɔdekpɔde a. The Religion of Babylonia and Assyria buluku ne ka kɛ, ɛnee Babelɔnma die di kɛ ewiade bieko wɔ ɛkɛ mɔɔ awozonle nee sunsum ɛtane mɔɔ bɛ nwo yɛ se wɔ ɛkɛ mɔɔ bɛyɛ menli kpɔdekpɔde a. Ɛhɛe, ɛnee Babelɔnma die di kɛ sonla lɛ ɛkɛla mɔɔ ɛnnwu ɛlɛ.\n14. Duzu a ɛnee Dwobu nee Ebileham ze ye wɔ ewule nee ewudwazo nwo a?\n14 Ɛnee tenlenenli Dwobu ɛnlɛ Baebolo ɛdeɛ, noko ɛnee ɔze mɔwuamra anwo nɔhalɛ edwɛkɛ ne. Eza ɔnwunle kɛ Gyihova le ɛlɔlɛ Nyamenle, na saa ɔwu a Nyamenle anwo balɔ ye yeadwazo ye. (Dwo. 14:13-15) Ɛnee Ebileham noko die ewudwazo ne di. (Bɛgenga Hibuluma 11:17-19.) Kpolerazulɛ biala ɛnle nwolɛ kɛ ɛnee menli ɛhye mɔ ɛnlie ɛnli kɛ sonla lɛ ɛkɛla mɔɔ ɛnnwu ɛlɛ a. Ɔluakɛ bɛnrɛhola bɛnrɛdwazo sonla mɔɔ ɛnnwu ɛlɛ la. Nyamenle sunsum ne boale Dwobu nee Ebileham manle bɛliele ewudwazo ne bɛlile. Nɔhalɛ edwɛkɛ ɛhye mɔ noko boka yɛ agyadeɛ ne anwo.\nKɛzi Bɛbɔ Yɛ Nwo Bane Wɔ Adalɛ Ngilehilelɛ Nwo Ɛ?\n‘Yizilayɛma, bɛdie, Gyihova yɛ Nyamenle ne le Gyihova kokye ala.’—Mɛla 6:4\n“Ɔnle kɛ bɛye ngonyia anzɛɛ bɛbɔ ayɛne ɛbɛla biala.”—Sɛlɛ. 19:26\n“Mɔwuamra ɛnze ɛhwee.”— Nolo. 9:5, 10\nƐKPƆNEDEƐ NE ANWO HYIA KPALƐ\n15, 16. Kɛzi bɛlie yɛ bɛvi ɛtane nee ewule nu ɛ?\n15 Yɛ nye die kɛ Nyamenle ɛha kɛzi ɔbalie yɛ yɛavi ewule nee ɛtane mɔɔ Adam vale gyakyile yɛ anu la. (Wulo. 5:12) Gyisɛse hanle kɛ, “meamba kɛ bɛzonle me; membale kɛ mebazonle na meava me ngoane meado aze meakpɔne menli dɔɔnwo.” (Mak. 10:45) Nea kɛzi “mgbɔdalɛ mɔɔ Gyisɛse Kelaese ɛva ɔ nwo ɛli la” maa yɛ nye die a!—Wulo. 3:22-24.\n16 Ɛnee ɔwɔ kɛ ɛvoya mɔɔ lumua la anu Dwuuma nee bɛdabɛ mɔɔ bɛnle Dwuuma la nu bɛ nwo fi bɛ ɛtane nwo na bɛnyia Gyisɛse ɛkpɔnedeɛ ne anu diedi. Saa bɛanyɛ zɔ a bɛnrɛnyia ɛtanefakyɛ. Zɔhane ala a ɛnɛ noko ɔde a. (Dwɔn 3:16, 36) Saa awie die adalɛ ngilehilelɛ le kɛ Nsa-ko, nee ɛkɛla mɔɔ ɛnnwu ɛlɛ la di a, ɔnrɛnyia ɛkpɔnedeɛ ne azo nvasoɛ. Na yɛmɛ ɛ? Yɛze ‘Nyamenle Ara ne mɔɔ ɔkulo ye, na yelua ɔ nwo zo yekpɔne yɛ, yeva yɛ ɛtane yehyɛ yɛ la’ anwo nɔhalɛ ne.—Kɔl. 1:13, 14.\nBƐHƆ BƐ NYUNLU ƆLUAKƐ GYIHOVA DUMA LA BƐ NWO ZO!\n17, 18. Nienwu a yɛbanwu yɛ tetedwɛkɛ a, na saa yɛsukoa a nvasoɛ boni a yɛbanyia yɛavi nu a?\n17 Wɔ ɛvolɛ dɔɔnwo mɔɔ ɛze ɛhɔ la anu, yɛ magazine ne mɔ ɛha gyima mɔɔ bɛlɛyɛ ye wɔ maanle ngakyile zo nee yɛ mediema diedima ɛbɛlabɔlɛ nu edwɛkɛ mɔɔ yɛ anyelielɛ. Edwɛkɛ zɛhae mɔ dɔɔnwo wɔ yɛ mbuluku mɔɔ bie a le Yearbooks nee Jehovah’s Witnesses—Proclaimers of God’s Kingdom yɛɛ Faith in Action, Foa 1 nee 2 video ne mɔ anu wɔ aneɛ dɔɔnwo anu.\n18 Ɔle kpalɛ kɛ yɛbazuzu Gyihova Alasevolɛ tetedwɛkɛ nwo kɛmɔ Yizilayɛma yɛle wɔ mekɛ mɔɔ Gyihova liele bɛ wɔ Yigyibiti na ɔboale bɛ la. (Ade. 12:26, 27) Mekɛ mɔɔ ɛnee Mosisi ɛyɛ kpanyinli la, ɔzele Yizilayɛma kɛ: “Bɛhakye dɛba, bɛdwenle mɔmoane mɔmoane; bɛbiza bɛ ze mɔ, na bɛkɛha bɛkɛhile bɛ; bɛbiza bɛ mgbanyinli, na bɛkɛze bɛ.” (Mɛla 32:7) Kɛ ‘Gyihova menli nee ye adidileka mboane la,’ yɛ muala yɛfa fɛlɛkolilɛ yɛye ye ayɛlɛ na yɛka ye nwanwane ninyɛne ne anwo edwɛkɛ yɛkile. (Edw. 79:13) Bieko, ɔle kpalɛ kɛ yɛbazuzu yɛ tetedwɛkɛ nwo, yɛazukoa debie yɛavi nu, na yɛayɛ ngyehyɛleɛ yɛamaa mɔɔ ɔbara kenlebie la.\n19. Kɛmɔ yɛnyia sunsum nu wienyi ne la ati, duzu a ɔwɔ kɛ yɛyɛ a?\n19 Yɛ nye die kɛ yɛnlua awozinli nu, na emomu yɛnyia sunsum nu wienyi ne mɔɔ vi Nyamenle ɛkɛ la. (Mrɛ. 4:18, 19) Yemɔti, bɛmaa yɛhɔ zo yɛzukoa Nyamenle Edwɛkɛ ne kpalɛ na yɛha yɛhile awie mɔ. Yɛte nganeɛ kɛ edwɛndolɛnli ɛhye la: “Mebaye wɔ tenleneyɛlɛ ne, wɔ tenleneyɛlɛ ne ala ayɛlɛ. O Nyamenle, ɔvi me mgbavolɛ nu yɛɛ ɛvale me ɛhilehilelɛ a, yɛɛ metɛbɔ wɔ nwanwane nyɛleɛ ne mɔ nolo. Yemɔti saa menyi, na me ti zo ɛyɛ nwohyee a, O Nyamenle, mmakpo me, kɔkpula kɛ menwɔbɔ wɔ tumi kpole ne nolo menwɔmaa awolɛndoazo mɔɔ bara la kɛde bie.”—Edw. 71:16-18.\n20. Saa yɛdi nɔhalɛ yɛmaa Gyihova a, duzu a ɛnee yɛlɛmaa yeala ali a?\n20 Saa yɛdi nɔhalɛ yɛmaa Gyihova a, ɛnee yɛlɛmaa yeala ali kɛ ɔdaye a ɔwɔ kɛ ɔdi yɛ nwo zo tumi a, na ɔfɛta kɛ yɛsonle ye. (Yek. 4:11) Gyihova fa ye sunsum ne boa yɛ ɔmaa yɛbɔ edwɛkpa ne nolo yɛkile awie mɔ na ɔkyekye bɛ rɛle ɔmaa bɛnyia anyelazo. (Aye. 61:1, 2) Ɔnrɛmaa Seetan ɛnrɛzie alesama dahuu. Yɛ sunsum nu agyadeɛ ne bamaa yɛanyia anwosesebɛ yɛabikye Gyihova, yɛ Awulae Tumivolɛ ne, amaa yɛahola yɛazonle ye kpalɛ ɛnɛ nee mekɛ mɔɔ ɛnlɛ awieleɛ.—Bɛgenga Edwɛndolɛ 26:11; 86:12.\nGyihova luale ngyekyeleɛ ngakyile nsia mɔɔ ɔyɛle la azo ɔhilele kɛ ye Belemgbunlililɛ ne bamaa ye bodane ara nu. Kɛzi ngyekyeleɛ ɛhye mɔ bamaa yɛ diedi nu amia ɛ?\nVideo: Ɛzinzalɛ Arane—Bɛyɛ Ɔvi 1879 Mɔɔ Ba La


Ayezaya 17 | Yintanɛte Zo Baebolo | Ewiade Fofolɛ Ngilebɛbo\nNrɛlaleɛ mɔɔ tia Damasekɛse (1-11)\nGyihova badea maanle maanle ne mɔ (12-14)\n17 Nrɛlaleɛ mɔɔ tia Damasekɛse la ɛne:+ “Nea! Damasekɛse ɛnrɛyɛ suakpole bieko,Na ɔbayɛ ewula edukue.+ 2 Alowɛ+ azuamgbole ne mɔ badɔ mgbane;Bɛbayɛ ɛleka mɔɔ mboane da aNa awie biala ɛnrɛha bɛ ɛzulolɛ. 3 Azuamgbole mɔɔ yɛ se la abo zo baminli avi Yifelaem,+Yɛɛ belemgbunlililɛ ne bavi Damasekɛse;+Na bɛdabɛ mɔɔ bɛbaha Selea la anyunlunyia neBayɛ kɛ Yizilayɛma anyunlunyia ne la,” kɛ ɛlɔne Gyihova se la ɛne. 4 “Kenle zɔhane, Gyekɔbo anyunlunyia ne baha aze,Na ɔbanwa yeayɛ nrenzenrenze. 5 Ɔbayɛ kɛ ɛyazonlɛnli mɔɔ ɛlɛboɔboa ma nloaNa ma ekyi bie ala a ɛha la;Ɔbayɛ kɛ awie mɔɔ ɛlɛsesa ma bo zo wɔ Relɛfeeyem Bɔnza ne anu la.+ 6 Ma bo zo ekyi bie ala a baha a,Ɔbayɛ kɛ ɔlivi baka mɔɔ bɛwoso ye la: Ma nwiɔ anzɛɛ nsa mɔɔ ɛbolo la ala a baha wɔ ye ngane tendenle ne azo a,Nna anzɛɛ nnu ala a baha wɔ ye ngane ne mɔ mɔɔ so la azo a,”+ kɛ Gyihova, Yizilayɛ Nyamenle ne se la ɛne. 7 Kenle zɔhane, sonla banlea ye Bɔvolɛ ne, na ɔ nye aha Yizilayɛ Nwuanzanwuanza Ko ne anwo. 8 Ɔnrɛnlea afɔlemokyea ne mɔ+ mɔɔ bɛle ɔ sa anloa gyima la;+ yɛɛ ɔnrɛnlea ninyɛne mɔɔ yeva ɔ sa mrɛlɛsɛka yeyɛ la biala, ɛzonlenlɛ mpila* o, ayilevuanlɛ afɔlemokyea ne mɔ o. 9 Kenle zɔhane, ye azuamgbole mɔɔ yɛ se la bayɛ kɛ ɛhoayelɛ nu ɛleka mɔɔ ɛdɔ mgbane la,+Ɔbayɛ kɛ ngane mɔɔ bɛkpole ye wɔ Yizilayɛma anyunlu la;Ɔbayɛ azɛlɛ mɔɔ ɛdɔ mgbane. 10 Ɔluakɛ ɛ rɛle ɛvi wɔ ngoanelielɛ Nyamenle ne;+Wɔangakye Bodane ne,+ wɔ aranemgbole ne. Ɛhye ati a wɔlua mbaka ngɛnlɛmaNa wɔlua ɛyɛvolɛ* baka wɔ nu la. 11 Ɛdie wɔ mbaka nwo bane wɔ alehyenlɛ nu,Ɛmaa wɔ ma fifi nwonlomɔ nu,Noko kenle mɔɔ ɛ nwo bado wɔ mɔɔ ɛlɛdi nyane kpole la, ma ɛdelɛ mekɛ ne baminliminli.+ 12 Tie! Menli dɔɔnwo ɛlɛyɛ begyebegye,Bɛlɛkulu kɛ nyevile la! Maanle maanle ɛlɛyɛ dede,Bɛ dede ne le kɛ azule mgbole mɔɔ ɛlɛyɛ dede la! 13 Maanle maanle ne mɔ bayɛ dede kɛ azule dɔɔnwo la. Ɔbadea bɛ na bɛbanriandi bɛahɔ moa,Ɔbavoa bɛ kɛ abonle mɔɔ gua boka zo mɔɔ anwoma ɛlɛbɔ ye ahɔ la,Ɔbayɛ kɛ baka bowule mɔɔ ahumu ɛlɛmaa yeapɛnepɛne ɔ nwo la. 14 Ɔdwu nɔsolɛ nu a ɛzulolɛ ngome. Aleɛ kahye la, ɛnee bɛnle ɛkɛ. Ɛhye a le menli mɔɔ ɛlɛwua yɛNee menli mɔɔ ɛlɛsesa yɛ ninyɛne la kyɛfoa a.


Gyima ne 6 | Yintanɛte Zo Baebolo | Ewiade Fofolɛ Ngilebɛbo\nGyima ne 6:1-15\nBɛyele mrenyia nsuu kɛ bɛzonle (1-7)\nBɛbɔle Sitivin somolɛ kɛ yeha munzule edwɛkɛ (8-15)\n6 Mekɛ ne anu mɔɔ ɛnee ɛdoavolɛma ne anwo ɛlɛso la, Dwuuma mɔɔ bɛka Giliki aneɛ la bɔle ɔ bo dendɛle tiale Dwuuma mɔɔ bɛka Hibulu aneɛ la, ɔluakɛ ɛnee bɛbu bɛ nye bɛgua bɛ ahunlanvolɛ ne mɔ anwo zo wɔ aleɛ mɔɔ bɛkyɛ ye alehyenlɛ biala la anu. 2 Yemɔti Bulu Nee Nwiɔ ne vɛlɛle ɛdoavolɛma ne amuala na bɛhanle kɛ: “Ɔnle kpalɛ kɛ yɛkɛgyakyi Nyamenle edwɛkɛ ne na yɛkɛgyinla ɛkponle nwo yɛkɛhyɛ aleɛ. 3 Ɔti mediema, bɛye menli nsuu mɔɔ bɛlɛ duma kpalɛ wɔ bɛ avinli, mɔɔ bɛze nrɛlɛbɛ na sunsum ɛyi bɛ tɛkɛɛ la, amaa yɛakpa bɛ na bɛali edwɛkɛ ɛhye mɔɔ hyia la anwo gyima; 4 na yɛmɛ yɛbadu yɛ nwo yɛazie ɛkɛ yɛayɛ asɔne na yɛahilehile Nyamenle edwɛkɛ ne.” 5 Ɛdoavolɛma ne amuala anye liele mɔɔ bɛhanle la anwo na bɛyele Sitivin, nrenyia bie mɔɔ ɔlɛ diedi kpole na sunsum nwuanzanwuanza ne ɛyi ye tɛkɛɛ la, nee Felepe, Polɔkɔlɛse, Nekanɔ, Taemɔn, Paamɛnase, nee Nekɔlɔso mɔɔ vi Anteɔko na yerayɛ Dwuunli la. 6 Bɛvale bɛ bɛrɛlɛle ɛzoanvolɛma ne, na mɔɔ bɛyɛle asɔne bɛwiele la, bɛvale bɛ sa bɛguale bɛ nwo zo. 7 Na Nyamenle edwɛkɛ ne hɔle zo dɛlɛle, na ɛdoavolɛma ne dodo yɛle mɔnwo dɔɔnwo wɔ Gyɛlusalɛm; na ɛsɔfoma dɔɔnwo rayɛle diedima. 8 Ɛnee Sitivin mɔɔ Nyamenle ɛlolɛ nee ye tumi kpole ne wɔ ɔ nwo zo la ɛlɛyɛ nwanwane ninyɛne nee sɛkɛlɛneɛ mgbole wɔ menli ne avinli. 9 Na ekpunli bie mɔɔ bɛfɛlɛ bɛ Fanwodima la, nee Saelinma nee Alɛzandeleama, nee menli bie mɔɔ vi Selesea nee Ehyea la dwazole kɛ bɛ nee Sitivin su kpolera. 10 Noko bɛangola bɛangyinla ye nrɛlɛbɛ nee sunsum ne mɔɔ ɔlɛfa yeadendɛ la anloa. 11 Akee bɛwulowulale menli bie abo bɛmaanle bɛhanle kɛ: “Yɛdele kɛ ɔlɛka munzule edwɛkɛ yeatia Mosisi nee Nyamenle.” 12 Na bɛmaanle menli ne, mgbanyima ne mɔ, nee mɛla kilehilevolɛma ne vale ɛya, na bɛrale ɔ nwo zo arɛlevilɛ nu bɛrahyele ye bɛvale ye bɛhɔmaanle Sanhedelin ne. 13 Na bɛmaanle menli ralile daselɛ adalɛ na bɛhanle kɛ: “Nrenyia ɛhye dahuu tendɛ tia ɛleka nwuanzanwuanza ɛhye nee Mɛla ne. 14 Kɛ neazo la, yɛdele kɛ ɔlɛka kɛ Gyisɛse mɔɔ vi Nazalɛte la bazɛkye ɛzonlenlɛ sua ɛhye na yeahakyi amaamuo ne mɔɔ Mosisi vale gyakyile yɛ la.” 15 Mekɛ mɔɔ Sanhedelin ne anu amra amuala mɔɔ bɛde ɛkɛ la nleanle ɔ nyunlu koonwu la, bɛnwunle kɛ ɔ nyunlu ɛyɛ kɛ anwumabɔvolɛ nyunlu.\nGyima ne 6


2 Edwɛkɛsisilɛ 21 | Yintanɛte Zo Baebolo | Ewiade Fofolɛ Ngilebɛbo\nEdwɛkɛsisilɛ Mɔɔ Tɔ Zo Nwiɔ 21:1-20\nGyɛholam, Dwuda belemgbunli (1-11)\nNrɛlaleɛ mɔɔ vi Yilaegya ɛkɛ (12-15)\nYeanwie Gyɛholam boɛ (16-20)\n21 Akee bɛmaanle Gyɛhɔhyafate nee ye nenyia mɔ hɔlale na ɔliele ɔ menle na bɛziele ye bɛbokale ye nenyia mɔ anwo wɔ Devidi Suakpole zo; na ɔ ra Gyɛholam ralile ye agya lile belemgbunli.+ 2 Ɔ mediema mrenyia, Gyɛhɔhyafate amra ne mɔ a le Azalaya, Gyɛhayɛle, Zɛkalaya, Azalaya, Maekeɛle yɛɛ Hyɛfataya; bɛ muala bɛle Yizilayɛ Belemgbunli Gyɛhɔhyafate amra. 3 Na bɛ papa vale ahyɛlɛdeɛ dɔɔnwo maanle bɛ, dwɛtɛ fufule nee nvutuke yɛɛ ninyɛne mɔɔ sonle bolɛ la nee Dwuda azuamgbole mɔɔ bɛlie nwolɛ bane la;+ noko ɔvale belemgbunlililɛ ne ɔmaanle Gyɛholam+ ɔluakɛ ɔdaye a ɔle belamunli ralɛ a. 4 Mɔɔ Gyɛholam papa belemgbunlililɛ ne ralile ɔ sa nu ala la, ɔvale konle dadeɛ ɔhunle ɔ mediema ne mɔ amuala+ nee Yizilayɛ mgbanyima bie mɔ amaa yeahɔ zo yeayɛ belemgbunli. 5 Gyɛholam lile ɛvolɛ 32 la yɛɛ ɔrayɛle belemgbunli a, na ɔlile tumi ɛvolɛ mɔtwɛ wɔ Gyɛlusalɛm.+ 6 Ɔluale Yizilayɛ arelemgbunli ndenle ne mɔ anu,+ kɛ mɔɔ Ehabe sua nu amra yɛle ala la, ɔluakɛ ɔgyale Ehabe ara raalɛ;+ na ɔhɔle zo ɔyɛle ɛtane wɔ Gyihova anye zo. 7 Noko ɛnee Gyihova ɛngulo kɛ ɔkɛzɛkye Devidi awuke ne ɔlua ngyekyeleɛ mɔɔ ɔ nee Devidi yɛle la ati,+ ɔluakɛ ɔbɔle ɛwɔkɛ kɛ ɔbamaa ɔ nee ɔ mra anyia kɛnlaneɛ dahuu.+ 8 Wɔ ye mekɛ zo, Yidɔmma dele atua tiale Dwudama+ na bɛziele bɛ belemgbunli ɛdeɛ.+ 9 Ɔti Gyɛholam nee ye mgbanyima vale bɛ ehwili ne mɔ amuala na bɛhɔle ɛkɛ, na ɔlile Yidɔmma mɔɔ ɛbɛnga ye ɛyia la nee mgbanyima mɔɔ nea ehwili zo la anwo zo konim. 10 Noko Yidɔmma ɛhɔ zo ɛde Dwudama anwo atua too a yeradwu ɛnɛ a. Lebenama+ noko dele atua wɔ mekɛ zɔhane, ɔluakɛ ɔkpole Gyihova, ye nenyia mɔ Nyamenle ne.+ 11 Eza ɔyɛle ɛzonlenlɛ ɛleka*+ wɔ Dwuda awoka ne mɔ azo na ɔmaanle menli mɔɔ de Gyɛlusalɛm la bɔle sunsum nu tuutuu ɛbɛla, na ɔmaanle Dwudama vonle adenle ne. 12 Awieleɛ bɔkɔɔ ne, ɔnyianle kɛlata ɔvile ngapezonli Yilaegya+ ɛkɛ ne kɛ: “Mɔɔ Gyihova, wɔ nenyia Devidi Nyamenle ne ɛha la ɛne, ‘Wɔanlua wɔ papa Gyɛhɔhyafate+ ndenle ne mɔ anu anzɛɛ Dwuda Belemgbunli Esa+ ndenle ne mɔ anu. 13 Emomu, wɔlua Yizilayɛ arelemgbunli+ adenle ne anu na wɔmaa Dwuda nee menli mɔɔ de Gyɛlusalɛm la ɛbɔ sunsum nu tuutuu+ ɛbɛla kɛ tuutuu ɛbɛla ne mɔɔ bɛbɔ ye wɔ Ehabe sua nu+ la, na wɔhu ɛdawɔ mumua ne ɛ mediema+ bɔbɔ, wɔ papa sua nu amra mɔɔ bɛle kpalɛ bɛtɛla wɔ la. 14 Ɛhye ati, Gyihova bamaa ngyegyelɛ kpole ara wɔ menli ne, ɛ mra, ɛ ye mɔ nee wɔ agyapadeɛ kɔsɔɔti azo. 15 Ewule ngakyile dɔɔnwo baha wɔ, bie baha wɔ anyalɛ ne kenle ko biala kɔkpula kɛ wɔ ewule ne ati wɔ anyalɛ bavinde la.’” 16 Akee Gyihova maanle Filisitiama*+ nee Arelabema+ mɔɔ bikye Yiteyopeama la hɔle Gyɛholam anwo zo.+ 17 Ɔti bɛhɔle Dwuda anwo zo na bɛwolole sua ne azo, na bɛvale agyapadeɛ mɔɔ bɛnwunle ye wɔ belemgbunli sua nu ɛkɛ ne la amuala,+ nee ɔ mra yɛɛ ɔ ye mɔ; na ɔ ra kokye mɔɔ bɛgyakyile ye ɛkɛ ne la a le Gyɛhɔwahaze,*+ ɔ ra ekyi kpalɛ ne. 18 Na ɛhye mɔ amuala anzi, Gyihova maanle ewule mɔɔ ɛnlɛ ye ayile la hanle ye anyalɛ.+ 19 Mekɛ bie anzi mɔɔ ɛvolɛ nwiɔ ɛpɛ nu la, ewule ne ati ye anyalɛ vindele na ɔwule wɔ mekɛ mɔɔ ewule ne ɛlɛmaa yeanwu nyane kpalɛ la; na ye menli ne anwuda senle biala ammaa ye kɛ mɔɔ bɛwudale bie bɛmaanle ye nenyia mɔ la.+ 20 Ɔrayɛle belemgbunli la, ɛnee yeli ɛvolɛ 32 na ɔlile tumi ɛvolɛ mɔtwɛ wɔ Gyɛlusalɛm. Ɔwule la yeanyɛ awie biala nyane. Yemɔti bɛziele ye wɔ Devidi Suakpole ne azo,+ noko bɛanzie ye wɔ ɛleka mɔɔ bɛsie arelemgbunli ne mɔ la.+\n^ Hibulu aneɛ nu, “Filisitiama sunsum.”\n2 Edwɛkɛsisilɛ 21


Kɔ Zo Da Ɛlɔlɛ Ali—Ɔmaa Ngɔzo | Debiezukoalɛ\n“Ɛlɔlɛ maa ngɔzo.”—1 KƆL. 8:1.\nEDWƐNE: 109, 121\nDuzu ati a ɔwɔ kɛ yɛmaa yɛ mediema anwosesebɛ ɛ?\nKɛzi Gyihova nee Gyisɛse fi ɛlɔlɛ nu maa yɛ anwosesebɛ ɛ?\nDuzu a yɛbahola yɛayɛ yɛamaa yɛ mediema anwosesebɛ a?\n1. Nɔe ne mɔɔ aleɛ kye a Gyisɛse bawu la, edwɛkɛ mɔɔ anwo hyia la boni a ɔhanle ɔhilele ye ɛdoavolɛma ne a?\nGYISƐSE hanle ɛlɔlɛ nwo edwɛkɛ fane kɛyɛ 30 hilele ye ɛdoavolɛma ne wɔ nɔsolɛ mɔɔ li amozi la anu. Ɔzele ye ɛdoavolɛma kɛ “bɛhulo bɛ nwo.” (Dwɔn 15:12, 17) Ɛnee bɛbahulo bɛ nwo kpole kpalɛ, ɔti ɔbamaa menli anwu kɛ bɛle ye nɔhalɛ ɛdoavolɛma. (Dwɔn 13:34, 35) Ɛlɔlɛ ɛhye ɛnle nganeɛdelɛ bie ala. Ɛnee Gyisɛse ɛlɛka subane mɔɔ anwo hyia—nɔhalɛ ɛlɔlɛ nwo edwɛkɛ. Ɔhanle kɛ: “Awie biala ɛnlɛ ɛlɔlɛ kpole ɛndɛla ɛhye, kɛ awie kɛva ye ngoane kɛbɔ afɔle kɛmaa ɔ gɔnwo mɔ. Saa bɛyɛ mɔɔ meha mehile bɛ la a, ɛnee bɛle me gɔnwo mɔ.”—Dwɔn 15:13, 14.\n2. (a) Duzu a yɛnwu ye wɔ Nyamenle azonvolɛ anwo a? (b) Kpuya boni mɔ a yɛbabua wɔ edwɛkɛ ɛhye anu a?\n2 Nɔhalɛ ɛlɔlɛ, koyɛlɛ nee tunwomaa sunsum mɔɔ Gyihova azonvolɛ da ye ali ɛnɛ la maa bɛnwu kɛ bɛle Nyamenle menli. (1 Dwɔn 3:10, 11) Nea kɛzi yɛ nye die kɛ Gyihova azonvolɛ da Kilisiene ɛlɔlɛ ali, ɔnva nwo maanle mɔɔ bɛvi nu, aneɛ mɔɔ bɛka anzɛɛ ɛleka mɔɔ bɛtetele bɛ la! Bie a yɛbabiza kɛ: ‘Duzu ati a ɛlɔlɛ nwo hyia titili ɛnɛ a? Kɛzi Gyihova nee Gyisɛse fi ɛlɔlɛ nu maa yɛ anwosesebɛ ɛ? Kɛ ɔkɛyɛ na yɛ nuhua ko biala ala Kilisiene ɛlɔlɛ mɔɔ “maa ngɔzo” la ali ɛ?’—1 Kɔl. 8:1.\nDEƐMƆTI ƐLƆLƐ NWO HYIA TITILI ƐNƐ LA\n3. Kɛzi “mekɛ mɔɔ li awieleɛ” ɛhye ɛha menli ɛ?\n3 Kɛmɔ ɛbɛlabɔlɛ wɔ “mekɛ mɔɔ li awieleɛ” ɛhye anu yɛ “ɛvɛlɛ nee nyane ngome” la ati, menli ɛlɛyia ngyegyelɛ dɔɔnwo. (Edw. 90:10; 2 Tim. 3:1-5) Menli dɔɔnwo ɛlɛnwu amaneɛ, ɔti bɛ sa nu ɛlɛto. Mgbondabulɛ kile kɛ menli mɔɔ bo 800,000 la ku bɛ nwo—asɛɛ sonla ko wu wɔ kɛkɛ 40 biala anu. Ɔyɛ alɔbɔlɛ kɛ, Kilisienema bie mɔ ɛngola ngyegyelɛ ɛhye mɔ anloa gyinla, ɔti yemaa bɛhu bɛ nwo.\n4. Baebolo nu menli boni mɔ a ɛnee bɛkulo kɛ bɛwu a?\n4 Wɔ tete ne, Nyamenle nɔhalɛ azonvolɛ bie mɔ hɔle tɛnlabelɛ mɔɔ anu yɛ se kpalɛ la anu, ɔti ɛnee bɛkulo kɛ bɛwu. Kɛ neazo la, Dwobu mɔɔ ɛnee ɔlɛnwu amaneɛ kpole la yele awolɛ kɛ: “Me kunlu a anrɛɛ mewu; . . . mebaha me ahonle nu nyane muala.” (Dwobu 10:1; 14:13) Mɔɔ ninyɛne angɔ ye kɛ mɔɔ Dwona kpondɛ la, ɔ sa nu dole na ɔhanle kɛ: “Zɔhane ati, O [Gyihova], mesɛlɛ wɔ, maa menwu, ɔluakɛ ɔle kpalɛ kɛ menwɔwu tɛla kɛ menwɔdɛnla aze a.” (Dwona 4:3) Eza, mekɛ bie ngapezonli Yilaegya tɛnlabelɛ ne ati, ɛnee ɔkulo kɛ ɔwu. Ɔhanle kɛ: “O [Gyihova], akee yeyɛ boɛ. Maa menwu.” (1 Arl. 19:4) Noko, ɛnee Gyihova anye sɔ zɔhane nɔhavoma ne mɔɔ bɔ mɔdenle la, na ɛnee ɔngulo kɛ bɛwu. Kɛ anrɛɛ ɔbadendɛ yeatia bɛ la, ɔboale bɛ ɔmaanle bɛlile ɛhulolɛ mɔɔ bɛlɛ kɛ bɛbawu la azo. Eza ɔvile ɛlɔlɛ nu ɔmaanle bɛ anwosesebɛ amaa bɛava nɔhalɛlilɛ bɛazonle ye dahuu.\n5. Duzu ati a yɛ mediema hyia yɛ ɛlɔlɛ nwo titili ɛ?\n5 Saa yɛ mediema ne mɔ ɛtɛnyianle adwenle kɛ bɛku bɛ nwo bɔbɔ a, ɔhyia kɛ yɛfi ɛlɔlɛ nu yɛmaa bɛ anwosesebɛ, ɔluakɛ ɛnɛ bɛ nuhua dɔɔnwo yia tɛnlabelɛ mɔɔ anu se. Bie mɔ ɛlɛyia ɛkpɔlɛ nee dwazotia. Bɛtendɛ bɛtia bie mɔ anzɛɛ bɛgolo bɛ nwo wɔ bɛ gyima nu. Anzɛɛ mekɛ dɔɔnwo mɔɔ bɛfa bɛyɛ gyima la maa bie mɔ te ɛvɛlɛ nganeɛ. Bie mɔ noko ɛlɛyia ngyegyelɛ kpole wɔ bɛ abusua nu yɛɛ bɛ hu mɔ anzɛɛ bɛ ye mɔ mɔɔ ɛnzonle Gyihova la tendɛ tia bɛ dahuu. Ɔlua ngyegyelɛ ɛhye mɔ ati, mediema dɔɔnwo mɔɔ wɔ asafo ne anu la te ɛvɛlɛ nganeɛ wɔ nwonane nu nee nganeɛdelɛ nu. Nwane a bahola aboa bɛ a?\nGYIHOVA ƐLƆLƐ NE MAA YƐ ANWOSESEBƐ\n6. Kɛzi Gyihova fi ɛlɔlɛ nu maa ye azonvolɛ anwosesebɛ ɛ?\n6 Gyihova maa ye azonvolɛ nwu ye kɛ ɔkulo bɛ dahuu, ɛhye maa bɛ anwosesebɛ. Nea kɛzi Yizilayɛma nyianle anwosesebɛ wɔ mekɛ mɔɔ bɛdele Gyihova edwɛkɛ ne mɔɔ se: “Kɛmɔ bɛsonle bolɛ wɔ me nye zo, medi bɛ eni, na mekulo bɛ la ati, . . . Bɛmmasulo, ɔluakɛ me nee bɛ lua”! (Aye. 43:4, 5) Kɛ Gyihova sonvolɛ la, ɛbahola wɔalie wɔali kɛ Gyihova kulo wɔ kpole kpalɛ. * Nyamenle Edwɛkɛ ne bɔ awie biala mɔɔ wɔ nɔhalɛ ɛzonlenlɛ nu la ɛwɔkɛ kɛ: “Ɔle Tumivolɛ la ati ɔbalie wɔ.”—Zɛf. 3:16, 17, NW.\n7. Kɛzi Gyihova ɛlɔlɛ ne le kɛ ɛrɛladane ɛdeɛ ne ɛ? (Nea mɔlebɛbo nvoninli ne.)\n7 Gyihova ɛbɔ ɛwɔkɛ kɛ ɔnva nwo sɔnea biala mɔɔ ye azonvolɛ bayia la, ɔbamaa bɛ anwosesebɛ na yeakyekye bɛ rɛle. “Mebanloa bɛ nyɛfonlɛ, mebavia bɛ me nzi, na meadedɛ bɛ me gyakɛ azo meaha bɛ nwɔhoa. Kɛ ninli si kyekye ɔ ra arɛle la, zɔhane ala yɛɛ mebakyekye bɛ rɛle a.” (Aye. 66:12, 13) Tɛnlabelɛ kɛnlɛma boni ɛne—ninli mɔɔ lɛ ɛlɔlɛ mɔɔ via ɔ ra wɔ ye foa ko, anzɛɛ ɔdedɛ ye wɔ ɔ gyakɛ azo! Gyihova ɛlɛdua adenle ɛhye azo amaa ye nɔhalɛ azonvolɛ anwu kɛzi ɔbavi ɛlɔlɛ nu yeaboa bɛ la. Kakye ye dahuu kɛ ɛsonle bolɛ kpole kpalɛ ɛmaa Gyihova yɛɛ ɔ nye die ɛ nwo.—Gyɛ. 31:3.\n8, 9. Kɛzi Gyisɛse ɛlɔlɛ ne kola maa yɛ anwosesebɛ ɛ?\n8 Ndelebɛbo kpalɛ ɛhye ati, yɛze kɛ Gyihova kulo yɛ: “[Ɔhulole] ewiade ne kpole kpalɛ yemɔti ɔvale ɔ Ra kokye ne ɔmaanle, amaa awie biala mɔɔ kɛnyia diedi wɔ ye nu la bɛanzɛkye ye na yeanyia dahuu ngoane.” (Dwɔn 3:16) Gyisɛse afɔlebɔlɛ ne noko kile kɛ ɔkulo yɛ, na ɛhye maa yɛ anwosesebɛ. Nyamenle Edwɛkɛ ne bɔ ɛwɔkɛ kɛ “anwongyelelɛ anzɛɛ amaneɛnwunlɛ” bɔbɔ ‘ɛnrɛhola ɛnrɛhwe yɛ ɛnrɛvi Kelaese ɛlɔlɛ ne anwo.’—Wlo. 8:35, 38, 39.\n9 Saa yɛlɛyia sɔnea mɔɔ maa yɛfɛ wɔ nwonane nu, nganeɛdelɛ nee sunsum nu a, Kelaese ɛlɔlɛ ne maa yɛkola yɛgyinla ɔ nloa. (Kenga 2 Kɔlentema 5:14, 15.) Saa yɛlɛyia sɔnea le kɛ esiane, kpɔdekpɔdeyɛlɛ, arɛlebɔlɛ anzɛɛ adwenleadwenle a, Gyisɛse ɛlɔlɛ ne kola maa yɛ anwosesebɛ amaa yɛ sa nu ando.\nƆWƆ KƐ YƐKULO YƐ MEDIEMA\nGyisɛse neazo ne mɔɔ ɛbazukoa la baboa wɔ (Nea ɛdendɛkpunli 10, 11)\n10, 11. Nwane a ɔle ye gyima kɛ ɔbamaa mediema mɔɔ asa nu ɛdo la anwosesebɛ a? Kilehile nu.\n10 Adenle ko mɔɔ Gyihova dua zo fi ye ɛlɔlɛ nu maa yɛ anwosesebɛ la a le Kilisiene asafo ne. Yɛ nuhua ko biala bahola ahile ye ɛlɔlɛ ne anwo anyezɔlɛ ɔlua yɛ mediema mɔɔ yɛbahulo bɛ na yɛamaa bɛ anwosesebɛ wɔ sunsum nu nee nganeɛdelɛ nu la azo. (1 Dwɔn 4:19-21) Ɛzoanvolɛ Pɔɔlo dule Kilisienema folɛ kɛ: “Bɛhɔ zo bɛmaa bɛ nwo anwosesebɛ na bɛboa bɛ nwo ngoko kɛ mɔɔ bɛlɛyɛ ye ala la.” (1 Tɛs. 5:11) Ɛhɛe, yɛ kɔsɔɔti mɔɔ yɛwɔ asafo ne anu la bahola azukoa Gyihova nee Gyisɛse akyekye yɛ mediema arɛle na yɛamaa bɛ anwosesebɛ, ɔnle mgbanyima ne mɔ angomekye gyima.—Kenga Wulomuma 15:1, 2.\n11 Bie a asafo ne anu amra bie mɔ mɔɔ bɛlɛ adwenle nu ngyegyelɛ mɔɔ anu yɛ se la bahyia dɔketa mɔɔ bayɛ bɛ ayile la. (Luku 5:31) Mgbanyima nee menli gyɛne mɔɔ wɔ asafo ne anu la fi mɛlɛbɛnwoaze nu die to nu kɛ bɛnle dɔketama mɔɔ bɛtete bɛ mɔɔ bɛyɛ adwenle nu ngyegyelɛ nwo gyima a. Noko, ɔle bɛ gyima kɛ ‘bɛbakyekye menli mɔɔ arɛle ɛbɔ la arɛle, bɛaboa mɔɔ ɛyɛ bɛtɛɛ la, na bɛanyia awie biala anwo abotane.’ (1 Tɛs. 5:14) Ɔwɔ kɛ Kilisienema kɔsɔɔti fi atiakunlukɛnlɛma nu nyia awie mɔ anwo abotane, bɛkyekye bɛ rɛle amaa bɛanyia anwosesebɛ. Ɛkyekye awie mɔ arɛle na ɛmaa bɛ anwosesebɛ ɔ? Saa ɛnwu kɛzi ɛbava moalɛ ɛhye mɔ wɔamaa a, nvasoɛ kpole vi nu bara.\n12. Ka awie mɔɔ asafo ne vile ɛlɔlɛ nu maanle ye anwosesebɛ la neazo ne.\n12 Kɛ ɔkɛyɛ na yɛahola yɛavi ɛlɔlɛ nu yɛamaa bɛdabɛ mɔɔ bɛlɛyia nganeɛdelɛ nu ngyegyelɛ la anwosesebɛ ɛ? Kilisiene raalɛ bie mɔɔ wɔ Europe la ka kɛ: “Ɔyɛ a me adwenle yɛ me kɛ mengu me nwo. Noko menyia moalɛ kpalɛ. Me asafo ne ɛlie me ngoane. Mediema ne mɔ maa me anwosesebɛ yɛɛ bɛda ɛlɔlɛ ali dahuu. Bɛ nuhua ekyi bie ala a ze kɛ melɛyia adwenle nu ngyegyelɛ a, noko asafo ne boa me dahuu. Agyalɛma bie ɛva me kɛ bɛ ra wɔ asafo ne anu. Bɛnea me kɛnlɛma kpalɛ yɛɛ bɛnyia mekɛ bɛmaa me dahuu.” Nɔhalɛ nu, tɛ awie biala a bahola ava moalɛ ko ne ala amaa a. Noko, yɛ ahonle nu mɔɔ yɛbavi yɛaboa la bahola aboa bɛdabɛ mɔɔ bɛlɛyia nganeɛdelɛ nu ngyegyelɛ la kpalɛ. *\nKƐ ƆKƐYƐ NA WƆAVI ƐLƆLƐ NU WƆAMAA AWIE MƆ ANWOSESEBƐ LA\n13. Saa yɛkulo kɛ yɛmaa awie mɔ anwosesebɛ a, duzu a anwo hyia a?\n13 Yɛ tievolɛ kpalɛ. (Gye. 1:19) Amaa wɔahola wɔadie awie kpalɛ la, kyesɛ ɛkulo ye. Ɛbahola wɔavi atiakunlukɛnlɛma nu wɔabiza kpuya wɔ nrɛlɛbɛ adenle zo amaa wɔade awie mɔɔ ɛlɛyia ngyegyelɛ la nganeɛdelɛ bo. Yemɔ bamaa wɔala anwunvɔnezelɛ ali na wɔamaa ɛ gɔnwo diedinli ne anwosesebɛ. Maa ɔnwu ye wɔ ɛ nyunlu kɛ amgba ɛdwenle ɔ nwo. Saa ɔkulo kɛ ɔkilehile ninyɛne nu kpalɛ ɔkile wɔ a, nyia abotane tie ye, mmapɛ ɔ nloa azo. Saa ɛnyia abotane ɛtie ye kpalɛ a, ɔbamaa wɔade ye nganeɛdelɛ bo. Yemɔ bamaa ɛ diema ne mɔɔ ɛlɛyia ngyegyelɛ ne la anyia wɔ nu anwodozo, na yɛanyia ɛhulolɛ kɛ ɔtie mɔɔ ɛkulo kɛ ɛka ɛmaa ye anwosesebɛ la. Saa ɛmaa ɔda ali kɛ amgba ɛdwenle awie mɔ anwo a, zɔhane ɛlɔlɛ ne bamaa bɛ anwosesebɛ kpalɛ.\n14. Duzu ati a yɛngulo kɛ yɛyɛ kyengye a?\n14 Mmayɛ kyengye. Saa yɛyɛ kyengye wɔ menli mɔɔ ɛlɛyia adwenle nu ngyegyelɛ la anwo zo a, ɔbazɛkye edwɛkɛ ne, na nvasoɛ biala ɛnrɛra mɔdenle mɔɔ yɛbabɔ kɛ yɛmaa bɛ anwosesebɛ la azo. “Sonla ne bie anloa edwɛkɛ wowɔ kɛ dadeɛ, na nrɛlɛbɛvolɛ edwɛkɛ le ayile.” (Mrɛ. 12:18) Nɔhalɛ nu, yɛ nye fuu yɛnrɛha edwɛkɛ mɔɔ “wowɔ” la yɛnrɛhile bɛdabɛ mɔɔ bɛlɛyia adwenle nu ngyegyelɛ la. Noko, saa tɛ awie anye fuu na ye edwɛkɛ “wowɔ” ɔ gɔnwo bɔbɔ a, ɔkola ɔyɛ nyane kpalɛ. Amaa yɛavi ɛlɔlɛ nu yɛamaa awie mɔ anwosesebɛ la, ɔwɔ kɛ yɛda anwunvɔnezelɛ ali, na yɛbɔ mɔdenle yɛfa yɛ nwo yɛwula bɛ tɛnlabelɛ ne anu.—Mat. 7:12.\n15. Buluku boni a kola maa yɛfi ɛlɔlɛ nu yɛmaa awie mɔ anwosesebɛ a?\n15 Fa Nyamenle Edwɛkɛ Ne Kyekye Awie Mɔ Arɛle. (Kenga Wulomuma 15:4, 5.) Arɛlekyekyelɛ edwɛkɛ dɔɔnwo wɔ Ngɛlɛlera Nwuanzanwuanza ne anu. Baebolo ne vi “Nyamenle ne mɔɔ maa abotane nee arɛlekyekyelɛ la” ɛkɛ. Saa ɛye Ngɛlɛlera mɔɔ kyekye sonla rɛle la ɛsie ahane a, yɛlɛ Baebolo nwo mbuluku mɔɔ yɛfa yɛsukoa debie la wɔ ɛkɛ. Yɛbahola yɛava Watch Tower Publications Index yɛɛ Gyihova Alasevolɛ Neɛnleanu Buluku ne yɛali gyima. Ɛhye mɔ boa yɛ maa yɛnwu Baebolo nu edwɛkɛ mɔɔ kola maa yɛgyinla ngyegyelɛ ngakyile nloa la. Mbuluku ɛhye mɔ kola boa maa yɛka arɛlekyekyelɛ edwɛkɛ mɔɔ maa anwosesebɛ kpalɛ la.\n16. Saa yɛkulo kɛ yɛmaa Kilisienenli mɔɔ arɛle ɛbɔ la anwosesebɛ a, subane boni mɔ a anwo hyia a?\n16 Da ahunlunyele nee bɛtɛɛyɛlɛ ali. Ɛhye mɔ le subane ngɛnlɛma mɔɔ nɔhalɛ ɛlɔlɛ maa yɛda ye ali wɔ mekɛ mɔɔ yɛlɛmaa awie mɔ anwosesebɛ amaa bɛanyia ngɔzo la. Gyihova mumua ne le “Selɛ nee arɛlekyekyelɛ muala Nyamenle,” na ɔse ye azonvolɛ ‘anwunvɔne.’ (Kenga 2 Kɔlentema 1:3-6; Luku 1:78; Wlo. 15:13) Pɔɔlo yɛle neazo kɛnlɛma wɔ ɛhye anu, ɔhɛlɛle kɛ: “Yɛyɛle bɛ bɛtɛbɛtɛ kɛ mɔɔ ɛrɛladane di ɔ mra adane la. Na kɛmɔ yɛlɛ bɛ nwo ɛlɔlɛ la ati, yɛbɔle kpɔkɛ kɛ yɛnrɛva Nyamenle edwɛkpa ne angome yɛnrɛmaa bɛ, emomu yɛbava yɛ nwo noko yɛamaa bɛ, ɔluakɛ bɛrayɛle yɛ alɔvolɛ.” (1 Tɛs. 2:7, 8) Saa yɛda ahunlunyele ali a, Gyihova balua yɛ nwo zo abua awie mɔɔ arɛle ɛbɔ la asɔneyɛlɛ.\n17. Adwenle kpalɛ boni a bamaa yɛavi ɛlɔlɛ nu yɛamaa yɛ mediema anwosesebɛ a?\n17 Mmayɛ wɔ adwenle kɛ ɛ mediema di munli. Nyia ɛ mediema diedima anwo adwenle kpalɛ. Saa ɛnyia adwenle kɛ ɛ mediema di munli a, ɛ sa nu bado. (Nol. 7:21, 22) Kakye kɛ Gyihova ze ye azonvolɛ kpalɛ, ɔti ɔmkpondɛ dɔɔnwo ɔnvi bɛ ɛkɛ. Saa yɛsukoa ye neazo nea a, ɔbamaa yɛanyia yɛ mediema mɔɔ ɛnli munli la anwo abotane. (Ɛfɛ. 4:2, 32) Mmamaa bɛnyia adwenle kɛ bɛmbɔ bɛ nwo mɔdenle, emomu fa yɛ wɔ subane kɛ ɛbahanvo bɛ wɔ mɔɔ bɛlɛyɛ la anwo. Yemɔ bahola amaa bɛ anwosesebɛ. Saa yɛfi ɛlɔlɛ nu yɛkanvo awie mɔ a, ɔmaa bɛnyia ngɔzo na ɔboa bɛ ɔmaa ‘bɛnyia debie bɛfa bɛtu bɛ nwo’ wɔ bɛ ɛzonlenlɛ nwuanzanwuanza ne anwo. Yemɔ le kpalɛ tɛla kɛ yɛbava mɔɔ yɛkola yɛyɛ la yɛatoto bɛ ɛdeɛ ne anwo.—Gal. 6:4.\n18. Bodane boni ati a ɔwɔ kɛ yɛfi ɛlɔlɛ nu yɛmaa awie mɔ anwosesebɛ ɛ?\n18 Gyihova sonvolɛ biala sonle bolɛ maa ɔ nee Gyisɛse. (Gal. 2:20) Yɛkulo yɛ mediema diedima kpole kpalɛ. Na yɛkulo kɛ yɛfi ahunlunyele nu yɛnea bɛ wɔ ɛlɔlɛ nu. Amaa yɛayɛ menli mɔɔ yɛmaa awie mɔ anye die la, “bɛmaa yɛkpondɛ ninyɛne mɔɔ fa anzodwolɛ ba nee ninyɛne mɔɔ boa maa yɛmaa yɛ nwo ngoko anwosesebɛ la.” (Wlo. 14:19) Nea kɛzi yɛ nye la ye ade ɛsesebɛ kɛ saa Paladaese ba a, debie biala ɛnrɛmaa yɛ sa nu ɛnrɛdo a! Anwondolɛ, konle, ewule, kpɔdekpɔdeyɛlɛ, abusua nu basabasayɛlɛ nee arɛlebɔlɛ bavi ɛkɛ. Alesama bali munli wɔ Ɛvolɛ Apenle Ko ne anzi. Gyihova Nyamenle bava menli mɔɔ bɛbali konim wɔ sɔnea mɔɔ li awieleɛ anu la kɛ ɔ mra wɔ azɛlɛ ye azo, na bɛbanyia “anyunlunyia fanwodi ne mɔɔ Nyamenle amra lɛ la bie.” (Wlo. 8:21) Bɛmaa yɛhɔ zo yɛla ɛlɔlɛ mɔɔ maa ngɔzo la ali, yɛboa yɛ nwo ngoko, amaa yɛanyia ahyɛlɛdeɛ zɔhane mɔɔ yɛ anyelielɛ la bie.\n^ ɛden. 6 Nea Draw Close to Jehovah buluku ne tile 24.\n^ ɛden. 12 Amaa wɔahola wɔali bɛ nwo ɛhunlɛ nwo adwenle zo la, nea edwɛkɛ mɔɔ wɔ Awake! ɛhye mɔ anu la, “Why Go On? Three Reasons to Keep Living” (April 2014); “When You Feel Like Giving Up on Life” (January 2012); yɛɛ “Life Is Worth Living” (October 22, 2001).\nFa nwa awie Fa nwa awie Kɔ Zo Da Ɛlɔlɛ Ali—Ɔmaa Ngɔzo


Nɔmbɛse 19 | Yintanɛte Zo Baebolo | Ewiade Fofolɛ Ngilebɛbo\nƐnlankɛ belɛ kɔkɔlɛ nee nzule mɔɔ bɛfa bɛte bɛ nwo (1-22)\n19 Gyihova zele Mosisi nee Aalɔn bieko kɛ: 2 “Mɛla mɔɔ Gyihova ɛhyehyɛ la ɛne, ‘Ka kile Yizilayɛma kɛ bɛva ɛnlankɛ belɛ kɔkɔlɛ mɔɔ te kpɔkɛ mɔɔ dɛne ɛnle ɔ nwo+ na bɛtɛfale gyɛnvayile bɛtɛtole ɔ kɔme zo ɛlɛ la bɛrɛlɛ wɔ. 3 Bɛbava bɛamaa ɛsɔfo Ɛlieza na yeava ye yeahɔ azokoɛleɛ ne anzi lɔ na bɛahu ye wɔ Ɛlieza anyunlu ɛkɛ ne. 4 Akee ɛsɔfo Ɛlieza bava ɔ sa ɛrɛlɛsɛka abɔ ye mogya ne anu na yeava yeakponde nyianu ɛdanlɛsua ne anyunlu fɔɔnwo fane nsuu.+ 5 Akee bɛbayela ɛnlankɛ ne wɔ ɔ nye zo ɛkɛ ne. Bɛbayela ye nwoma ne nee ye nane ne nee ye mogya ne yɛɛ ye ebinli ne amuala.+ 6 Na ɛsɔfo ne bava sida baka, nyinlanyinla+ nee ɛdanlɛ kɔkɔlɛ na yeavuandi yeagua senle ne mɔɔ bɛlɛyela ɛnlankɛ ne wɔ nu la anu. 7 Akee ɛsɔfo ne bakpo ye adɛladeɛ ne na yeava nzule yeabia ɔ nwo,* na akee ɔbahola yeara azokoɛleɛ ɛkɛ; noko ɛsɔfo ne anwo bagua evinli kɔkpula nɔsolɛ nu. 8 “‘Ahenle mɔɔ yelale ɛnlankɛ ne la bakpo ye adɛladeɛ ne na yeava nzule yeabia ɔ nwo,* noko ɔ nwo bagua evinli kɔkpula nɔsolɛ nu. 9 “‘Awie mɔɔ anwo te la bahuohua ɛnlankɛ ne nzonle+ ne anloa na yeava yeahɔgua azokoɛleɛ ne anzi ɛleka mɔɔ le bɔkɔbɔkɔ la, na ɔwɔ kɛ Yizilayɛma amuala fa sie na bɛfa bɛkpoto nzule nu bɛte bɛ nwo.+ Ɔle ɛtane afɔlebɔdeɛ. 10 Ahenle mɔɔ bahuohua ɛnlankɛ ne nzonle ne anloa la bakpo ye adɛladeɛ ne, noko ɔ nwo bagua evinli kɔkpula nɔsolɛ nu. “‘Ɛhye le mɛla mɔɔ wɔ ɛkɛ ne dahuu maa Yizilayɛma nee ɛyɛvolɛ mɔɔ de bɛ avinli la.+ 11 Awie biala mɔɔ kɛva ɔ sa kɛha funli* la anwo bagua evinli too kenle nsuu.+ 12 Ɔwɔ kɛ sonla zɛhae fa nzule ne bie te ɔ nwo wɔ kenle mɔɔ tɔ zo nsa la azo, na kenle nsuu ne azo ɔ nwo bade. Noko saa yeande ɔ nwo wɔ kenle mɔɔ tɔ zo nsa la azo a, kenle nsuu ne azo ɔ nwo ɛnrɛde. 13 Awie biala mɔɔ kɛva ɔ sa kɛha awie mɔɔ ɛwu la funli* na yeande ɔ nwo la ɛgua Gyihova ɛdanlɛsua ne anwo evinli,+ na ɔwɔ kɛ bɛye* zɔhane sonla ne* bɛfi Yizilayɛma avinli.+ Kɛmɔ bɛanva nzule mɔɔ bɛfa bɛte bɛ nwo+ la bɛamkponde ɔ nwo la ati, evinli tɛbɔ ɔ nwo. Ye evinli ne ɛha ɔ nwo. 14 “‘Saa awie wu ɛdanlɛsua nu a, nwolɛ mɛla ɛne: Awie biala mɔɔ kɛwolo ɛdanlɛsua ne anu yɛɛ awie biala mɔɔ wɔ ɛdanlɛsua ne anu dɛba la anwo bagua evinli too kenle nsuu. 15 Debie biala mɔɔ bɛbuke zo mɔɔ ɔ ti ɛndua zo la anwo ɛnde.+ 16 Awie biala mɔɔ wɔ ɛbɔ nu mɔɔ kɛva ɔ sa kɛha awie mɔɔ ɛdɔ dadeɛ nloa anzɛɛ funli anzɛɛ sonla bowule anzɛɛ nla la anwo bagua evinli too kenle nsuu.+ 17 Ɔwɔ kɛ bɛfa ɛtane afɔlebɔdeɛ ne mɔɔ bɛyelale la nzonle ne bie bɛgua debie nu na bɛwola nzukpa bɛgua nu bɛmaa ahenle mɔɔ anwo ɛnde la. 18 Akee awie mɔɔ anwo te+ la bava nyinlanyinla+ abɔ nzule ne anu na yeakponde ye wɔ ɛdanlɛsua ne nee ninyɛne mɔɔ wɔ ɛkɛ ne la amuala yɛɛ menli* mɔɔ ɛnee wɔ ɛkɛ nee sonla ne mɔɔ vale ɔ sa hanle ahenle mɔɔ bɛhu ye anzɛɛ funli ne anzɛɛ nla ne la anwo. 19 Ahenle mɔɔ anwo te la bakponde ye wɔ mɔɔ anwo ɛnde la anwo wɔ kenle nsa ne nee kenle nsuu ne azo, na yeade ɔ nwo yeavi ɛtane ne anwo wɔ kenle nsuu ne azo;+ akee ɔwɔ kɛ ɔkpo ye adɛladeɛ ne na ɔfa nzule ɔbia, na ɔ nwo bade wɔ nɔsolɛ nu. 20 “‘Noko awie mɔɔ anwo ɛnde na yeande ɔ nwo la, ɔwɔ kɛ bɛye* zɔhane sonla* ne bɛfi Yizilayɛma avinli,+ ɔluakɛ yegua Gyihova ɛleka nwuanzanwuanza ne anwo evinli. Bɛanva nzule ne mɔɔ bɛfa bɛte bɛ nwo la bɛamkponde ɔ nwo, ɔti ɔ nwo ɛnde. 21 “‘Ɛhye bayɛ mɛla mɔɔ wɔ ɛkɛ ne dahuu la amaa bɛ: Ɔwɔ kɛ ahenle mɔɔ bakponde nzule ne mɔɔ bɛfa bɛte bɛ nwo+ la kpo ye adɛladeɛ ne mɔ, na awie mɔɔ bava ɔ sa aha nzule ne mɔɔ bɛfa bɛte bɛ nwo la anwo bagua evinli kɔkpula nɔsolɛ nu. 22 Debie biala mɔɔ awie mɔɔ anwo ɛnde kɛva ɔ sa kɛha ye la anwo bagua evinli, yɛɛ awie* mɔɔ kɛva ɔ sa kɛha deɛ ne la anwo bagua evinli kɔkpula nɔsolɛ nu.’”+\n^ Hibulu aneɛ nu, “ɔ nwo nane ne.”\n^ Anzɛɛ “ɛkɛla biala mɔɔ ɛwu.” Nea Edwɛkɛbohilelɛ.\n^ Anzɛɛ “ɛkɛla biala funli.” Nea Edwɛkɛbohilelɛ.


2 Samoɛle 15 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Tɔ Zo Nwiɔ 15:1-37\nAbesalɛm adwenle ɛtane nee ye atuadelɛ ne (1-12)\nDevidi nriandile vile Gyɛlusalɛm (13-30)\nAhetɔfɛle hɔbokale Abesalɛm anwo (31)\nBɛzoa Huhyae kɛ ɔhɔzɛkye Ahetɔfɛle folɛdulɛ ne (32-37)\n15 Ɛhye anzi, Abesalɛm nyianle ye ehwili nee mgbɔnwɔ yɛɛ menli 50 mɔɔ banriandi ali ɔ nyunlu a.+ 2 Abesalɛm dwazo ndɛ kɔgyinla adenle ne mɔɔ kɔ suakpole ne anlenkɛ kpole ne anloa+ la foa ko. Saa awie lɛ edwɛkɛ mɔɔ ɔfa yeahɔ belemgbunli ɛkɛ yeamaa yeabua a,+ Abesalɛm fɛlɛ ye na ɔka kɛ: “Ɛvi sua boni azo?” Na ɔka kɛ: “Wɔ sonvolɛ vi Yizilayɛ mbusua ne mɔ ko anu.” 3 Abesalɛm ka kile ye kɛ: “Nea, wɔ edwɛkɛ yɛ fɛ yɛɛ ɔle kpalɛ, noko belemgbunli ɛnlɛ awie mɔɔ badie wɔ edwɛkɛ ne a.” 4 Abesalɛm ka kɛ: “Saa bɛkpale me ndɛnebuavolɛ wɔ azɛlɛ ne azo a, anrɛɛ awie biala mɔɔ lɛ edwɛkɛ anzɛɛ kpondɛ kɛ bɛbua edwɛkɛ bɛmaa ye la bara me ɛkɛ na meanlea kɛ mebali pɛlepɛle meamaa ye.” 5 Na saa awie bikye Abesalɛm kɛ ɔkabɔ ɔ ti aze yeamaa ye a, ɔsɔ ye na ɔfo ɔ nloa anwo.+ 6 Zɔhane ala a Abesalɛm yɛle Yizilayɛma kɔsɔɔti mɔɔ rale belemgbunli ne ɛkɛ ne kɛ ɔbua ndɛne ɔmaa bɛ la a; ɔti Abesalɛm wuale Yizilayɛma kɔsɔɔti ahonle.+ 7 Ɛvolɛ nna* pɛle nu la, Abesalɛm zele belemgbunli ne kɛ: “Mesɛlɛ wɔ, maa mengɔ Hibulɔn+ na mengɔndua ɛwɔkɛ mɔɔ membɔle Gyihova la. 8 Ɔluakɛ wɔ sonvolɛ bɔle ɛwɔkɛ+ ɛhye wɔ mekɛ mɔɔ mede Gɛhyɛ+ mɔɔ wɔ Selea la kɛ: ‘Saa Gyihova fa me sia ba Gyɛlusalɛm a, mebabɔ afɔle meamaa* Gyihova.’” 9 Ɔti belemgbunli ne zele ye kɛ: “Kɔ anzodwolɛ nu.” Ɔti ɔdwazole na ɔhɔle Hibulɔn. 10 Akee Abesalɛm zoanle busiama maanle bɛhɔle Yizilayɛ mbusua ne mɔ anu na ɔhanle ɔhilele bɛ kɛ: “Saa bɛte aweɛne ne ane ala a, bɛbɔ ye nolo kɛ, ‘Abesalɛm ɛyɛ belemgbunli wɔ Hibulɔn.’”+ 11 Akee mrenyia 200 mɔɔ vi Gyɛlusalɛm la nee Abesalɛm hɔle; bɛvɛlɛle bɛ mɔɔ ɛnee bɛnze mɔɔ ɛlɛkɔ zo la anwo ɛhwee. 12 Mekɛ mɔɔ Abesalɛm bɔle afɔle ne wiele la, ɔzoanle ɔmaanle bɛhɔvale Gaelonli Ahetɔfɛle,+ Devidi folɛtuvolɛ+ ne bɛvile ye sua zo Gaelo+ bɛrale. Ɛnee maamɔvo adwenle ne ɛlɛyɛ kpole, yɛɛ menli mɔɔ gyi Abesalɛm anzi la noko anwo ɛlɛso.+ 13 Nzinlii, awie rahanle hilele Devidi kɛ: “Yizilayɛma amuala ahonle ɛhɔli Abesalɛm anzi.” 14 Ɛkɛ ne ala, Devidi zele ye sonvolɛma mɔɔ nee ye wɔ Gyɛlusalɛm la kɛ: “Bɛdwazo bɛmaa yɛnriandi,+ ɔluakɛ yɛ nuhua ko biala ɛnrɛvi Abesalɛm asa! Bɛyɛ ye ndɛndɛ, ɔluakɛ bie a ɔbarado yɛ na yeava konle dadeɛ yeahu yɛ nee suakpole ye azo amra!”+ 15 Belemgbunli ne sonvolɛma ne buale belemgbunli ne kɛ: “Debie biala mɔɔ yɛ menle belemgbunli kɛha la, wɔ sonvolɛma ɛziezie bɛ nwo kɛ bɛbayɛ.”+ 16 Ɔti belemgbunli ne vale ye sua nu amra kɔsɔɔti lile ɔ nzi hɔle, noko belemgbunli ne gyakyile ye nwewe*+ bulu ɛkɛ ne kɛ bɛnlea sua nu ɛkɛ.* 17 Na belemgbunli ne nee menli mɔɔ doa ye la kɔsɔɔti vile sua ne azo na bɛhɔgyinlanle Bɛte-mɛhake. 18 Ye azonvolɛ kɔsɔɔti mɔɔ nee ye ɛlɛkɔ* la nee Kɛlɛtema amuala, Pɛlɛtema+ yɛɛ Gatema,+ mrenyia 600 ne mɔɔ lile ɔ nzi vi Gate+ rale la razenle belemgbunli ne anyunlu na ɔnleanle bɛ nuhua ko biala. 19 Akee belemgbunli ne zele Gatenli Yetaye+ kɛ: “Duzu ati a ɔwɔ kɛ ɛdawɔ noko ɛ nee yɛ kɔ a? Sia kɔdɛnla belemgbunli fofolɛ ne anwo ɛkɛ, ɔluakɛ ɛle ɛyɛvolɛ yɛɛ eza ɛvi wɔ maanle nu a wɔnriandi a. 20 Anoma a ɛrale a, asoo ɔwɔ kɛ memaa ɛ nee yɛ kɔduolua nu ɛnɛ, na ɛleka biala mɔɔ ɔwɔ kɛ mekɔ la me nee wɔ kɔ ɔ? Fa ɛ mediema ne mɔ boka ɛ nwo na sia ɛ nzi, Gyihova ɛla ɛlɔlɛ kpundii ali ɛhile wɔ na ɔli nɔhalɛ ɔmaa wɔ!”+ 21 Noko Yetaye buale belemgbunli ne kɛ: “Mekɛ ala mɔɔ Gyihova de aze yɛɛ mekɛ ala mɔɔ me menle belemgbunli de aze la, ɛleka biala mɔɔ me menle belemgbunli kɛhɔ la, ewule nu o, ngoane nu o, ɛkɛ ne a wɔ sonvolɛ bahɔ a!”+ 22 Na Devidi zele Yetaye+ kɛ: “Kɔpɛ bɔnza ne na kɔ.” Ɔti Gatenli Yetaye nee ye menli ne nee ɔ mra kɔsɔɔti hɔpɛle bɔnza ne hɔle. 23 Mekɛ mɔɔ menli ɛhye mɔ kɔsɔɔti ɛlɛpɛ bɔnza ne la, ɛnee awie biala mɔɔ wɔ azɛlɛ ne azo la ɛlɛsu, na ɛnee belemgbunli ne gyi Kedelɔn Bɔnza+ ne anwo; menli ne amuala pɛle bɔnza ne hɔle adenle ne mɔɔ kɔ fienemgbole ne anu la azo. 24 Ɛnee Zeedɔko+ nee Livaema+ kɔsɔɔti mɔɔ zo nɔhalɛ Nyamenle+ ne ngyekyeleɛ ɛlɛka+ ne la wɔ ɛkɛ; na bɛziele nɔhalɛ Nyamenle ne Ɛlɛka ne aze; na Abayata+ hɔle ɛkɛ wɔ mekɛ mɔɔ menli ne amuala vi suakpole ne azo pɛle bɔnza ne wiele la. 25 Noko belemgbunli ne zele Zeedɔko kɛ: “Fa nɔhalɛ Nyamenle ne Ɛlɛka ne sia kɔ suakpole+ ne azo. Saa menyia Gyihova anyunlu ɛlolɛ a, ɔbamaa meazia meara na meanwu ɛlɛka ne nee ɛleka mɔɔ ɔgyi la.+ 26 Noko saa ɔka kɛ, ‘Me nye ɛnlie ɛ nwo’ a, ɛnee maa ɔva debie biala mɔɔ ɔle kpalɛ wɔ ɔ nye zo la ɔyɛ me.” 27 Belemgbunli ne zele ɛsɔfo Zeedɔko kɛ: “Ɛnle ɛnyelɛzodeɛnwunlɛnli ɔ?+ Fa ɛ ra Ahaemaze nee Abayata ara Dwɔnatan+ boka ɛ nwo na sia kɔ suakpole ne azo anzodwolɛ nu. 28 Nea, mebaluolua azule ne mɔɔ wɔ fienemgbole ne anu la anloa kɔkpula kɛ mebanyia nrɛlaleɛ meavi wɔ ɛkɛ la.”+ 29 Yemɔti Zeedɔko nee Abayata vale nɔhalɛ Nyamenle ne Ɛlɛka ne ziale hɔle Gyɛlusalɛm na bɛdɛnlanle ɛkɛ. 30 Mɔɔ Devidi ɛlɛfo Ɔlivi+ Boka ne la, ɛnee ɔlɛsu; ɛnee yeheda ɔ ti zo na ɔ gyakɛ gua aze. Menli mɔɔ nee ye lua la noko hedale bɛ ti zo, na ɛnee bɛlɛsu wɔ mekɛ mɔɔ bɛlɛkɔ la. 31 Akee bɛhanle bɛhilele Devidi kɛ: “Ahetɔfɛle boka menli mɔɔ nee Abesalɛm+ ɛbɔ adwenle+ ne la anwo.” Na Devidi hanle kɛ: “O Gyihova,+ mesɛlɛ wɔ, maa Ahetɔfɛle folɛdulɛ ne ɛyɛ ngoaseasɛm!”+ 32 Mɔɔ Devidi dwule boka ne azo ɛleka mɔɔ ɛnee menli bɔ bɛ ti aze maa Nyamenle la, Akaenli+ Huhyae+ rayiale ye wɔ ɛkɛ, ɛnee yesuosua ye tɛladeɛ ne anu na yeva ndɛtɛlɛ yegua ɔ ti zo. 33 Noko Devidi zele ye kɛ: “Saa ɛ nee me kɔ a, ɛbayɛ adesoa wɔamaa me. 34 Noko saa ɛsia ɛkɔ suakpole ne azo na ɛka ɛkile Abesalɛm kɛ, ‘O belemgbunli, mele wɔ sonvolɛ. Dɛba ne, ɛnee mele wɔ papa sonvolɛ, noko kɛkala mele wɔ sonvolɛ’+ a, ɛbahola wɔazɛkye Ahetɔfɛle folɛdulɛ ne wɔamaa me.+ 35 Tɛ ɛsɔfo Zeedɔko nee ɛsɔfo Abayata a nee wɔ wɔ ɛkɛ la ɔ? Ka debie biala mɔɔ ɛbade wɔavi belemgbunli sua nu ɛkɛ la kile ɛsɔfo Zeedɔko nee ɛsɔfo Abayata.+ 36 Nea! Zeedɔko ara Ahaemaze+ nee Abayata ara Dwɔnatan+ amu nwiɔ wɔ bɛ nwo ɛkɛ, yemɔti soa bɛ maa bɛraha edwɛkɛ biala mɔɔ ɛbade la bɛhile me.” 37 Yemɔti Devidi agɔnwo+ Huhyae* hɔle suakpole ne azo wɔ mekɛ mɔɔ ɛnee Abesalɛm ɛlɛba Gyɛlusalɛm la.\n^ Anzɛɛ ɔkola ɔkile, “Ɛvolɛ 40.”\n^ Anzɛɛ “mebazonle.” Hibulu aneɛ nu, “mebava ɛzonlenlɛ meamaa.”\n^ Anzɛɛ “mɔɔ lua ye foa ko.”\n^ Anzɛɛ “agɔnwo Huhyae mɔɔ ɔka ɔ ti anu edwɛkɛ ɔkile ye la.”\n2 Samoɛle 15


Ɛwɔlɔra Bie Ɛvinde Bɛtelɛhɛm—Magi Ne Mɔ Ɛnwu Ɛleka Mɔɔ Bɛwole Gyisɛse La | Baebolo Nu Edwɛkɛ\nASOO ɛnwu ɛwɔlɔra ne mɔɔ ɛlɛta mɔɔ menli ɛhye mɔ anu ko ɛlɛtende ɔ sa wɔ zolɛ la ɔ? Bɛnwunle ɛwɔlɔra ne wɔ mekɛ mɔɔ bɛvile Gyɛlusalɛm la. Menli ɛhye mɔ vi Aduduleɛ nehane, na bɛsukoa nwɔlɔra nwo debie. Bɛdie bɛdi kɛ ɛwɔlɔra fofolɛ ɛhye ɛlɛkile bɛ adenle ahɔ awie mɔɔ anwo hyia la ɛkɛ.\nMekɛ mɔɔ menli ne dwule Gyɛlusalɛm la, bɛbizale kɛ: ‘Nienwu a yɛkɛnwu Dwuuma belemgbunli ne mɔɔ bɛwo ye la a?’ “Dwuuma” le duma bieko mɔɔ bɛfa bɛfɛlɛ Yizilayɛma a. Menli ne hanle kɛ: ‘Yɛlumua yɛnwunle kakula ne ɛwɔlɔra ne wɔ Aduduleɛ nehane, na yɛra kɛ yɛbazonle ye.’\nMekɛ mɔɔ Hɛlɔdo, mɔɔ le belemgbunli wɔ Gyɛlusalɛm la, dele ɛhye la ye adwenle zɛkyele. Ɛnee ɔmkpondɛ kɛ belemgbunli fofolɛ bali ɔ gyakɛ anu. Yemɔti Hɛlɔdo vɛlɛle ɛsɔfo mgbanyima ne mɔ na ɔbizale kɛ: ‘Nienwu a ɔwɔ kɛ bɛwo belemgbunli ne mɔɔ bɛbɔ ɔ nwo ɛwɔkɛ la a?’ Bɛbuale ye kɛ: ‘Baebolo ne se wɔ Bɛtelɛhɛm.’\nYemɔti Hɛlɔdo vɛlɛle menli ne mɔɔ vi Aduduleɛ nehane la, na ɔhanle kɛ: ‘Bɛhɔ na bɛhɔdɔ alagye bɛkpondɛ kakula ne. Saa bɛnwu ye a, bɛrabɔ me amaneɛ. Mekpondɛ kɛ medame noko mekɔsonle ye bie.’ Noko, ɛnee Hɛlɔdo, kpondɛ kɛ ɔnwu kakula ne na ɔku ye!\nAkee ɛwɔlɔra ne lile menli ne anyunlu hɔle Bɛtelɛhɛm hɔgyinlanle ɛleka mɔɔ kakula ne wɔ la anwuma. Mɔɔ menli ne hɔle sua ne anu la, bɛnwunle kakula Gyisɛse nee ɔ nli Mɛle. Bɛhyɛle Gyisɛse ninyɛne dɔɔnwo. Na nzinlii Gyihova bɔle menli ne kɔkɔ wɔ ɛlalɛ nu kɛ bɛmmasia bɛkɔ Hɛlɔdo anwo lɔ bieko. Yemɔti bɛvale adenle gyɛne zo bɛziale bɛhɔle bɛ maanle nu.\nMɔɔ Hɛlɔdo nwunle kɛ menli ne mɔɔ vi Aduduleɛ nehane la ɛhɔ sua nu la, ɔvale ɛya kpole. Yemɔti ɔlile mɛla kɛ bɛhu ngakula mrenya mɔɔ ɛli ɛvolɛ nwiɔ nee mɔɔ ɛtɛdwule ɛvolɛ nwiɔ mɔɔ wɔ Bɛtelɛhɛm la amuala. Noko Gyihova lumua bɔle Dwosefi kɔkɔ wɔ ɛlalɛ nu, na Dwosefi nee ye abusua ne hɔle Yigyibiti. Nzinlii, mɔɔ Dwosefi nwunle kɛ Hɛlɔdo ɛwu la, ɔvale Mɛle nee Gyisɛse ɔziale ɔrale sua nu wɔ Nazalɛte. Ɛke a le ɛleka mɔɔ Gyisɛse nyinle a.\nNwane a ɛdwenle kɛ ɔmanle zɔhane ɛwɔlɔra fofolɛ ne vindele a? Kakye kɛ, menli ne nwunle ɛwɔlɔra ne la bɛlumua bɛhɔle Gyɛlusalɛm. Ɛnee Seetan Abɔnsam kpondɛ kɛ ɔku Nyamenle Ara ne, na ɛnee ɔze kɛ Gyɛlusalɛm Belemgbunli Hɛlɔdo babɔ mɔdenle kɛ ɔku ye. Yemɔti ɔbayɛ kɛ Seetan a manle zɔhane ɛwɔlɔra ne vindele a.\nMateyu 2:1-23; Maeka 5:2.


Luku Edwɛkpa 8:1-56\nƐyazonlɛnli ne anwo ndonwo ne (4-8)\nƐyazonlɛnli ne anwo ndonwo ne ngilenu (11-15)\nGyisɛse mame nee ɔ mediema mrenyia (19-21)\nGyisɛse maa ahumu bie gua dii (22-25)\nGyeelɛse ara raalɛ ne; raalɛ bie vale ɔ sa hanle Gyisɛse tɛladeɛ aguzo ne (40-56)\n8 Ɛhye anzi mekɛ ekyi bie anu, ɔdule adenle ɔhɔle azuamgbole nee namunamu zo ɔhɔbɔle Nyamenle Belemgbunlililɛ ne anwo edwɛkpa ne nolo.+ Na ɛnee Bulu Nee Nwiɔ ne boka ɔ nwo, 2 yɛɛ mraalɛ bie mɔ mɔɔ ɛnee yedu sunsum ɛtane wɔ bɛ nwo na yeyɛ bɛ ayile la: Mɛle mɔɔ bɛfɛlɛ ye Magedalene mɔɔ sunsum ɛtane nsuu vile ɔ nwo la; 3 Twuza mɔɔ nea Hɛlɔdo sua nu ɛkɛ ne la aye Dwowana;+ Susana; yɛɛ mraalɛ gyɛne dɔɔnwo mɔɔ vale bɛ ninyɛne boale* bɛ la.+ 4 Mekɛ mɔɔ menli dɔɔnwo bie nee menli mɔɔ vi azua azua zo rale kɛ bɛbadie ye la yiale la, ɔvale ndonwo ɔdendɛle ɔhilele bɛ kɛ:+ 5 “Ɛyazonlɛnli bie hɔle kɛ ɔkagua ye ma. Mɔɔ ɔlɛgua ma ne la, bie hɔguale adenle nloa na bɛtietiale zo, na anwomanyunlu nloma rasusole.+ 6 Bie hɔguale bolɛ zo, na mɔɔ bɛfifile la bɛwule ɔluakɛ bɛannyia nzule.+ 7 Bie hɔguale mbowule nu, na mbowule ne nee bɛ nyinle na ɔmianle bɛ.+ 8 Bie noko hɔguale azɛlɛ kpalɛ zo, na mɔɔ bɛfifile la, bɛzole ma mɔnwo 100.”+ Mɔɔ ɔhanle ɛhye la, ɔmaanle ɔ ne zo ɔhanle kɛ: “Bɛmaa mɔɔ lɛ ɛnzolɛ kɛva kɛdie la ɛdie.”+ 9 Noko ye ɛdoavolɛma ne bizale ye mɔɔ ndonwo ɛhye kile la.+ 10 Ɔhanle kɛ: “Bɛmɛ bɛmaa bɛ adenle kɛ bɛde Nyamenle Belemgbunlililɛ ne anwo fealeranu edwɛkɛ nwuanzanwuanza ne abo, na bɛdabɛ mɔɔ bɛha la ɛdeɛ, bɛte ye wɔ ndonwo nu+ amaa bɛnea, bɛnea a, bɛannwu ye, bɛtie, bɛtie a, bɛande ɔ bo.+ 11 Mɔɔ ndonwo ne kile la ɛne: Ma ne a le Nyamenle edwɛkɛ ne.+ 12 Mɔɔ guale adenle ne anloa la a le bɛdabɛ mɔɔ bɛte edwɛkɛ ne na Abɔnsam baye edwɛkɛ ne fi bɛ ahonle nu yemɔti bɛnlie bɛnli na bɛanyia ngoane la.+ 13 Mɔɔ guale bolɛ zo la a le bɛdabɛ mɔɔ bɛte edwɛkɛ ne a bɛfa anyelielɛ bɛdie bɛto nu la, noko ɛhye mɔ ɛnlɛ ndinli. Bɛnyia diedi mekɛ ekyi, noko saa sɔnea ba a bɛkpo bɛ diedi ne.+ 14 Mɔɔ guale mbowule nu la a le bɛdabɛ mɔɔ bɛte edwɛkɛ ne noko mekɛ ɛhye anu adwenleadwenle, anwonyia+ nee anyelielɛ ngakyile twehwe bɛ adwenle+ na ɔmia edwɛkɛ ne bɔkɔɔ, na bɛ ma ɛndi la.+ 15 Mɔɔ guale azɛlɛ kpalɛ zo la a le bɛdabɛ mɔɔ bɛfa ahonle kpalɛ bɛtie edwɛkɛ ne+ na bɛdie bɛdi na bɛgyinla kpundii bɛso ma la.+ 16 “Awie biala ɛnle ɛkɛ mɔɔ ɔsɔ kɛnlaneɛ a ɔfa debie ɔkeda zo anzɛɛ ɔfa ɔsie ɛkpa bo a, emomu ɔfa ɔsie kɛnlaneɛbaka zo amaa bɛdabɛ mɔɔ bɛbara ɛkɛ ne la anwu wienyi ne.+ 17 Ɔluakɛ debie biala ɛnle ɛkɛ mɔɔ vea mɔɔ ɛnrɛla ali a, anzɛɛ debie biala ɛnle ɛkɛ mɔɔ bɛheda zo mɔɔ bɛnrɛnwu ye anzɛɛ ɔnrɛla ali wienyi a.+ 18 Yemɔti bɛnlea kɛzi bɛtie edwɛkɛ la boɛ, ɔluakɛ mɔɔ lɛ bie la, bɛbamaa ye bie dɔɔnwo bɛaboka nwo,+ na mɔɔ ɛnlɛ bie la, mɔɔ ɔsuzu kɛ ɔlɛ bɔbɔ la, bɛbalie bɛavi ɔ sa nu.”+ 19 Akee ye mame nee ɔ mediema mrenyia ne mɔ+ rale ɛkɛ, noko menli dɔɔnwo ne ati bɛangola bɛambikye ye.+ 20 Ɔti bɛhɔbɔle ye amaneɛ kɛ: “Wɔ mame nee ɛ mediema mrenyia ne mɔ gyi alienwo lɔ, bɛkulo kɛ bɛnwu wɔ.” 21 Ɔbuale bɛ kɛ: “Me mame nee me mediema mrenyia a le bɛdabɛ mɔɔ bɛtie Nyamenle edwɛkɛ ne na bɛdi zo la.”+ 22 Kenle ko bie ɔ nee ye ɛdoavolɛma ne hɔvole ɛlɛne nu na ɔzele bɛ kɛ: “Bɛmaa yɛpɛ yɛhɔ azule ne anzi lɔ.” Yemɔti bɛhɔle.+ 23 Noko mekɛ mɔɔ bɛlɛkɔ la, ɔlafele. Na ahumu kpole bie dule azule ne anye, nzule bɔle ɔ bo hɔle bɛ ɛlɛne ne anu mɔɔ anrɛɛ ɔnoma a.+ 24 Yemɔti bɛhɔdunwuele ye na bɛhanle kɛ: “Kilehilevolɛ, Kilehilevolɛ, asɛɛ yɛwu!” Akee ɔdwazole na ɔdeanle anwoma ne nee azule ne mɔɔ ɛlɛtu la, na bɛ nloa hanle aze na bɛguale dii.+ 25 Akee ɔbizale bɛ kɛ: “Bɛ diedi ne wɔ nienwu?” Noko ɛzulolɛ hanle bɛ na ɔzinle bɛ nwo, bɛhanle bɛhilele bɛ nwo ngoko kɛ: “Duzu sonla a le ɛhye? Ɔtendɛ ɔkile anwoma nee azule bɔbɔ a bɛtie ye.”+ 26 Na bɛhɔdwule aze wɔ Gɛlasa maanzinli ne ɛnwea nloa,+ ɔ nee Galeli anye bɔ zo. 27 Mɔɔ Gyisɛse dwule aze la, nrenyia bie mɔɔ sunsum ɛtane wɔ ɔ nwo mɔɔ vi suakpole ne azo la rayiale ye. Mekɛ dɔɔnwo mɔɔ ɛze la, ɔnwula tɛladeɛ, ɔndɛnla sua nu emomu nla* ne azo ala.+ 28 Mɔɔ ɔnwunle Gyisɛse la, ɔdeanle nu na ɔradule ɔdɔle ɔ nyunlu ɛkɛ na ɔvale ɛnelɛ kpole ɔhanle kɛ: “Duzu a ɛkpondɛ wɔavi me ɛkɛ a, Gyisɛse, Anwuma Anwuma Nyamenle ne Ara? Mesɛlɛ wɔ, mmakile me nyane.”+ 29 (Ɛnee Gyisɛse ɛze sunsum ɛtane ne kɛ ɔvi nrenyia ne nu. Ɔluakɛ ɛnee yegyegye ye fane dɔɔnwo,*+ bɛvale mbulalɛ nee kyeenyi bɛkyekyele ye fane dɔɔnwo na bɛmaanle awie zinzale ye, noko ɔbubule mbulalɛ ne na ɔtetele kyeenyi ne na ɛnee sunsum ɛtane ne fa ye kɔ ɛleka koonwu bie mɔ.) 30 Gyisɛse bizale ye kɛ: “Kɛ bɛfɛlɛ wɔ ɛ?” Ɔbuale kɛ: “Ɛlɔne,” ɔluakɛ ɛnee sunsum ɛtane dɔɔnwo wɔ ɔ nwo. 31 Yemɔti bɛhɔle zo bɛzɛlɛle ye kɛ ɔmmamaa bɛkɔ kuma kuloonwu ne anu.+ 32 Ɛnee agbolike dɔɔnwo+ bie ɛlɛdidi boka ne azo wɔ ɛkɛ, yemɔti bɛzɛlɛle ye kɛ ɔmaa bɛ adenle ɔmaa bɛhɔwolo agbolike ne mɔ anu, na ɔmaanle bɛ adenle.+ 33 Yemɔti sunsum ɛtane ne mɔ vile nrenyia ne anwo na bɛhɔwolole agbolike ne mɔ anu, na bɛvi boka ne azo bɛdule twi bɛhɔguale azule ne anu bɛnlomanle. 34 Mɔɔ menli mɔɔ nea agbolike ne mɔ la nwunle mɔɔ ɛzi la, bɛnriandile bɛhɔhanle ye wɔ suakpole ne nee namunamu ne mɔ azo. 35 Akee menli hɔle kɛ bɛkanlea mɔɔ ɛzi la. Yemɔti bɛrale Gyisɛse anwo ɛkɛ na bɛnwunle nrenyia ne mɔɔ sunsum ɛtane ne ɛvi ɔ nwo la kɛ ɔwula tɛladeɛ na ɔ nye zo ɛtete ye, ɔde Gyisɛse anwo ɛkɛ, na ɔyɛle bɛ ɛzulolɛ. 36 Menli mɔɔ nwunle ye la hanle kɛzi nrenyia ne mɔɔ ɛnee sunsum ɛtane wɔ ɔ nwo la dele kpɔkɛ la hilele bɛ. 37 Akee menli dɔɔnwo mɔɔ wɔ maanzinli ne mɔɔ bikye Gɛlasa anu la zele Gyisɛse kɛ ɔvi ɛkɛ ne ɔhɔ, ɔluakɛ ɛnee ɛzulolɛ kpole ɛha bɛ. Ɔti ɔhɔvole ɛlɛne ne anu kɛ ɔkɔ. 38 Noko nrenyia ne mɔɔ sunsum ɛtane ne mɔ vile ɔ nwo la kpale ye kyɛlɛ kɛ ɔ nee ye kɔ, na yeammaa ye adenle, emomu ɔhanle kɛ:+ 39 “Sia kɔ sua nu na kɔha mɔɔ Nyamenle ɛyɛ ɛmaa wɔ la kile awie biala.” Yemɔti ɔhɔle na ɔhɔbɔle mɔɔ Gyisɛse ɛyɛ ɛmaa ye la nolo wɔ suakpole ne azo amuala. 40 Mekɛ mɔɔ Gyisɛse ziale rale la, menli dɔɔnwo ne liele ye kɛnlɛma ɔluakɛ ɛnee bɛ nye la ye ade.+ 41 Noko nea! nrenyia bie mɔɔ bɛfɛlɛ ye Gyeelɛse la rale; nrenyia ɛhye le nyianusua ne anu kpanyinli. Na ɔdule ɔdɔle Gyisɛse agyakɛ anu na ɔbɔle ɔ bo ɔzɛlɛle kɛ ɔmaa bɛhɔ ye sua nu,+ 42 ɔluakɛ ɛnee ɔ ra raalɛ kokye mɔɔ ɛli ɛvolɛ kɛyɛ 12 la kpondɛ awu. Mɔɔ Gyisɛse ɛlɛkɔ la, menli dɔɔnwo hyelele ɔ nwo zo. 43 Ɛnee raalɛ bie mɔɔ ɛdudu mogya+ too ɛvolɛ 12 na awie biala ɛtɛkolale ye ayile yɛ la wɔ ɛkɛ.+ 44 Ɔralile ɔ nzi na ɔvale ɔ sa ɔhanle ye tɛladeɛ aguzo ne anloa,+ na ɛkɛ ne ala mogya ne mɔɔ ɛlɛtu ye la pɛle. 45 Yemɔti Gyisɛse hanle kɛ: “Nwane a vale ɔ sa hanle me a?” Mɔɔ awie biala hanle kɛ tɛ ɔdaye la, Pita hanle kɛ: “Kilehilevolɛ, ɛgyi menli avinli yɛɛ bɛhyele ɛ nwo zo.”+ 46 Na Gyisɛse hanle kɛ: “Awie ɛva ɔ sa ɛha me, ɔluakɛ menwu kɛ tumi+ ɛvi me nu.” 47 Mɔɔ raalɛ ne nwunle kɛ yenwu ye la, ɔvale anwowosolɛ ɔrahotole ɔ nyunlu ɛkɛ na ɔhanle deɛmɔti ɔvale ɔ sa ɔhanle ye nee kɛzi ɔdele kpɔkɛ ɛkɛ ne ala la wɔ menli ne amuala anyunlu. 48 Noko ɔzele ye kɛ: “Me ra raalɛ, wɔ diedi ɛmaa wɔde kpɔkɛ. Kɔ anzodwolɛ nu.”+ 49 Mekɛ mɔɔ ɔ nloa wɔ zo ɔlɛtendɛ la, awie vi nyianusua ne anu kpanyinli ne sua nu rahanle kɛ: “Ɛ ra raalɛ ne ɛwu; mmagyegye Kilehilevolɛ ne bieko.”+ 50 Mɔɔ Gyisɛse dele ɛhye la, ɔzele ye kɛ: “Mmasulo, wɔmɔ nyia diedi ala na ɔbanyia ngoane.”+ 51 Mɔɔ ɔdwule sua nu ɛkɛ ne la, yeammaa awie biala andoa ye kɛ Pita, Dwɔn, Gyemise, yɛɛ kakula raalɛ ne papa nee ye mame ala. 52 Noko ɛnee menli ne ɛlɛsu ali ɔ nwo nyane kpalɛ. Yemɔti ɔhanle kɛ: “Bɛmmasu,+ ɔluakɛ ɔtɛwule, yelafe ala.”+ 53 Yemɔti bɛbɔle ɔ bo bɛzelele ye, ɔluakɛ ɛnee bɛze kɛ yewu. 54 Noko ɔzɔle ɔ sa na ɔzele ye kɛ: “Kakula, dwazo!”+ 55 Yemɔti ɔrale ngoane nu,*+ na ɔdwazole ɛkɛ ne ala,+ na ɔzele bɛ kɛ bɛmaa ye debie bɛmaa ɔli. 56 Na ye awovolɛ anye liele kpalɛ, noko ɔzele bɛ kɛ bɛmmaka mɔɔ ɛzi la bɛkile awie biala.+\n^ Giliki aneɛ nu, “zonlenle.”


Miss Hong Kong Nyianle Debie Mɔɔ Tɛla Dumalielɛ | Ɛbɛlabɔlɛ Nu Edwɛkɛ\nKENGA YE WƆ Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Giliki Greenlandic Guarani Haitian Creole Hausa Hibulu Hiligaynon Hungarian Icelandic Igbo Iloko Indonesian Isoko Italian Japanese Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Luo Luvale Macedonian Malagasy Maltese Maya Myanmar Ndebele Ndonga Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Wolaita Xhosa Yoruba Zapotec (Isthmus) Zulu\nMenyia Debie Mɔɔ Tɛla Dumalielɛ\nMina Hung Godenzi anloa edwɛkɛ\nKenle ko nɔsolɛ nu wɔ 1984, ɛnee mele kakula bɛlɛra noko menliele duma. Bɛvale Miss Hong Kong abotile ne bɛzoale me. Bɛvale me nvoninli bɛrale magazine nee adwelie kɛlata nu. Ɛnee meto edwɛne, mesi agole, metendɛ menli nu, menea TV gyimalilɛ zo, mewula adɛladeɛ ngɛnlɛma na me nee menli titili mɔɔ le kɛ Hong Kong amɛnlado ne la kohɔ ɛleka.\nYe ɛvolɛ bieko yɛɛ membɔle ɔ bo kɛ meyɛ vidio, mɔɔ fane dɔɔnwo ne ala medame a ɔgyi me nwo zo a. Ɛnee adwelie kɛlɛvoma ɛlɛkpondɛ me nwo edwɛkɛ, menli mɔɔ kye nvoninli la ɛlɛkpondɛ me nvoninli yɛɛ menli ɛlɛkpondɛ me na bɛabuke bɛ sini, bɛ gyima, bɛ nee me ali ewiazo aleɛ nee ɛkponledolɛ. Awie biala kpondɛ kɛ ɔnwu me.\nMelɛyɛ vidio mɔɔ konle konle wɔ nu\nNoko, ngyikyingyikyi menwunle kɛ ɛhye mɔ amuala anyɛ kɛmɔ menzuzule la. Ɛnee meyɛ vidio mɔɔ konle konle nee esiane wɔ nu la. Menli mɔɔ yɛ vidio wɔ Hong Kong la ɛnlɛ awie mɔɔ fa moto wulu kale zo kɛmɔ bɛyɛ ye wɔ Hollywood (ɛleka mɔɔ bɛyɛ vidio mɔɔ wɔ U.S.A) la, yemɔti medame mumua ne a meyɛ me debie a. Ɛbɛlatane nee konle wɔ vidio dɔɔnwo mɔɔ menyɛle la anu. Bie mɔ fane sunsum evinli nyɛleɛ nwo.\nVidio mgbanyima ne mɔ anu ko gyale me wɔ 1995. Ɛnee ɔzɔho kɛ melɛ debie biala mɔɔ bamaa me nye alie la—anwofɛlɛko, anwonyia nee kunli kpalɛ ɛdeɛ, noko me rɛle bɔle na menlile nyane. Menzile kpɔkɛ kɛ megyakyi vidio ɛyɛlɛ.\nMENGAKYELE ME NGAKULA NU DIEDI NE\nAkee mengakyele diedi mɔɔ ɛnee melɛ wɔ mekɛ mɔɔ mele kakula la. Mekɛ zɔhane, ɛnee me diema raalɛ ne nee me kɔkpɔla Gyihova Alasevolɛ abusua bie wɔ Folɛ biala. Joe McGrath mɔɔ le selɛ la fa yɛ boka ɔ mra mraalɛ nsa ne anwo na yɛsukoa Baebolo ne. Ɛnee anyelielɛ nee ɛlɔlɛ wɔ bɛ abusua ne anu, yɛɛ “Ankele Joe” bu ɔ ye nee ɔ mra ne mɔ. Eza me nye die kɛ me nee bɛ kɔ Kilisienema ayia la. Ɔyɛ a yɛkɔ nyianu mgbole. Mekɛ zɔhane yɛ anyelielɛ. Ɛnee me nee Alasevolɛ ne mɔ lua a me nwo tɔ me.\nNoko, debie mɔɔ ɛnle kpalɛ fee la kɔ zo wɔ me sua nu ɛkɛ. Me papa nyɛleɛ maa me mame di nyane, na ɔ rɛle bɔ bɔkɔɔ. Mɔɔ menyianle ɛvolɛ kɛyɛ bulu la, me mame nee Gyihova Alasevolɛ ne mɔ ambɔ bieko. Ɛnee mengɔ ye kpalɛ biala noko menyianle ɛvolɛ 17 la menliele ɛzɔnenlɛ. Yeangyɛ biala, membɔle ɛbɛla mɔɔ ɛnle kpalɛ la na menvile asafo ne anu bɔkɔɔ.\nMENZILE KPƆKƐ KƐ MESIA MEARA\nBɛliele me atɔfolɛ la yeangyɛ yɛɛ Gyihova Alasevolɛ mgbanyima nwiɔ mɔɔ wɔ ɛkɛ ne asafo ne anu la rakpɔlale me a. Bɛhanle kɛzi mebahola meazia meara Gyihova Nyamenle anwo ɛkɛ la bɛhilele me, na bɛyɛle ngyehyɛleɛ kɛ edwɛkpatɛlɛvolɛ bie mɔɔ bɛfɛlɛ ye Cindy la ɛboa me. Mekɛ ɛhye, ɛnee me diedi ɛha aze, yemɔti membizale ye kɛ ɔhile me debie mɔɔ kile kɛ Baebolo ne le Nyamenle Edwɛkɛ la. Ɔhilele me Baebolo ngapezo dɔɔnwo mɔɔ ɛra nu la neazo bie mɔ. Ngyikyingyikyi, yɛyɛle agɔnwolɛma, na ɔzele me kɛ ɔ nee me sukoa Baebolo nu mɔlebɛbo ngilehilelɛ ne. Menliele mendole nu. Ɔle mekɛ mɔɔ limoa mɔɔ menwunle kɛ Gyihova le ɛlɔlɛ Nyamenle mɔɔ ɔkulo kɛ me nye die a.\nMekɛ mɔɔ membɔle Kilisiene ayia ɛhɔlɛ bo bieko la, menwunle kɛ me nee Alasevolɛ ne mɔ lua a me nye die kpalɛ tɛla menli mɔɔ me nee bɛ yɛ vidio ne la. Noko anwubielɛ mɔɔ menyianle ye me ngakula nu la maa mete nganeɛ kɛ menrɛhola menrɛlie awie biala menrɛli, na ɛnee me nye ɛnlie. Adiema raalɛ bie mɔɔ wɔ asafo ne anu la boale me wɔ mekɛ mɔɔ ɔgyinlanle Baebolo ne azo ɔhilele me kɛzi bɛgyinla nganeɛdelɛ ɛhye mɔ anloa la. Eza memkpondɛle agɔnwolɛma kpalɛ.\nDEBIE MƆƆ TƐLA DUMALIELƐ\nMe nee me hu hɔle Hollywood mɔɔ wɔ California, U.S.A wɔ 1997. Menvale me mekɛ ne dɔɔnwo memboale menli memaanle bɛnwunle nrɛlɛbɛ mɔɔ wɔ Nyamenle Edwɛkɛ ne anu la. Baebolo ne mɔɔ mefa mekilehile awie mɔ la ɛmaa menyia ahunlundwolɛ mɔɔ tɛla anwofɛlɛko nee vidio mɔɔ ɛnee meyɛ la. Kɛ neazo la, menyiale Cheri, me gɔnwo bie mɔɔ wɔ Hong Kong la wɔ 2002. Ye ɛbɛlabɔlɛ nu edwɛkɛ le kɛ me ɛdeɛ ne la. Bɛyɛle ye Miss Hong Kong la ye ɛvolɛ bieko yɛɛ bɛyɛle medame noko a. Mekɛ mɔɔ menyianle abotile ne la, ɔdaye a ɔvale ɔzoale me a. Eza ɛnee ɔyɛ vidio na nzinlii ɔrabokale vidio mgbanyima ne mɔ anwo mɔɔ ɔ nee adekilevolɛma mɔɔ ɛlie duma la a yɛ gyima a. Ɔdaye noko ɔhɔle Hollywood.\nMekɛ mɔɔ mendele kɛ kpavolɛ ne mɔɔ Cheri nee ye de la ɛnyia ahonle ewule na yewu la menlile ɔ nwo nyane kpalɛ. Yeannyia arɛlekyekyelɛ biala yeanvi ye Buda asɔne ne anu. Ɔle kɛ medame la, ɔnyianle asetɛnla kɛnlɛma mɔɔ awie mɔ anye bolo ye la, noko ɛnee ɔdi nyane na ɔnlie awie biala ɔnli. Menganle mɔɔ mezukoa ye wɔ Baebolo ne anu la mengilele ye, noko kɛmɔ ɔle Budanli la ati, ɛnee ɔyɛ se kɛ ɔbalie yeali.\nMe gɔnwo Cheri ɛlɛyɛ vidio\nKenle ko bie, Cheri vɛlɛle me wɔ Vancouver, Canada, ɛleka mɔɔ ɛnee ɔlɛyɛ vidio la wɔ 2003. Ɔvale anyelielɛ ɔzele me kɛ ɔde kale nu na ɔlɛneɛnlea maanle ne anu ɛleka mɔɔ le kɛnlɛma la na arɛlevilɛ nu ɔyɛle asɔne kpole kɛ: “Ka kile me, Nwane a le nɔhalɛ Nyamenle ne a? Kɛ bɛfɛlɛ wɔ ɛ?” Mekɛ zɔhane, ɔpɛle nu wɔ Belemgbunlililɛ Asalo ɛkɛ na ɔnwunle duma Gyihova ne. Ɛhye ati, ɔnwunle kɛ Nyamenle ɛbua ye, na ɛnee ɔkpondɛ kɛ ɔnwu Gyihova Alasevolɛ ne mɔ ndɛndɛ. Menyɛle ngyehyɛleɛ na yeangyɛ, ɔhɔle debiezukoalɛ mɔɔ bɛyɛ ye wɔ China aneɛ nu la wɔ Vancouver.\nNzinlii Cheri zele me kɛ, “Menli ɛhye mɔ anye die me nwo kpalɛ. Mekola meka kɛzi mete nganeɛ la mekile bɛ.” Me nye liele kɛ ɔhanle edwɛkɛ ɛhye a, ɔluakɛ Cheri anva agɔnwolɛ ɛlɛ wɔ vidio gyima ne anu. Ɛnee Cheri kɔ debiezukoalɛ dahuu. Noko wɔ 2005, ɔvale ɔ sa ɔwulale ngyehyɛleɛ bie abo kɛ ɔyɛ vidio ngɛnlɛma nwiɔ wɔ China. Ɛhye maanle ɔziale ɔhɔle Hong Kong. Ɔyɛ anyelielɛ kɛ wɔ 2006, Cheri yilale ɔ nwo zo maanle Gyihova na bɛzɔnenle ye kɛ Dasevolɛ wɔ Hong Kong nyianu bie abo. Ɛnee ɔkulo kɛ ɔfa ye mekɛ kɔsɔɔti ɔsonle Gyihova, noko ye vidio gyima ne maa ɔyɛ se, na ɛnee ɔ nye ɛnlie.\nƐBOA AWIE MƆ A Ɛ NYE DIE\nCheri ɛbɛlabɔlɛ hakyile bɔkɔɔ wɔ 2009. Ɔzile kpɔkɛ kɛ ɔgyakyi vidio gyima ne amaa yeava ye mekɛ kɔsɔɔti yeazonle Gyihova. Ɔnyianle agɔnwolɛma dɔɔnwo wɔ Kilisiene asafo ne anu. Ɔvale ye mekɛ kɔsɔɔti ɔhanle edwɛkpa ne mɔɔ fane Belemgbunlililɛ ne anwo la na ɛnee ɔ nye die kɛ ɔlɛboa menli yeamaa bɛanyia asetɛnla kpalɛ la.—Mateyu 24:14.\nCheri zile kpɔkɛ kɛ ɔsukoa Nepal aneɛ ne amaa yeaboa Alasevolɛ ekpunli ne mɔɔ ɛlɛnyia anyuhɔlɛ mɔɔ bɛka Nepal aneɛ wɔ Hong Kong la. Mebaha kɛ bɛbu bɛ nye bɛgua Nepalma dɔɔnwo mɔɔ wɔ Hong Kong la anwo zo anzɛɛ bɛmbu bɛ bie ɔluakɛ Nrelenza anzɛɛ China aneɛ ekyi bie a bɛte a. Eza ɛnee asolo bɛ amaamuo. Cheri hanle kɛzi ɔ nye die kɛ ɔlɛboa menli ɛhye mɔ yeamaa bɛade Baebolo ne abo la hilele me. Kɛ neazo la, kenle ko bie mɔɔ ɔlɛyɛ azua nu daselɛlilɛ la, ɔyiale Nepal raalɛ bie mɔɔ ze Gyisɛse anwo edwɛkɛ ekyi noko ɔnze nɔhalɛ Nyamenle, Gyihova anwo ɛhwee la. Cheri gyinlanle Baebolo ne azo maanle ɔnwunle kɛ Gyisɛse zɛlɛle ɔ Ze mɔɔ wɔ anwuma la. Mɔɔ raalɛ ne nwunle kɛ ɔbahola yeazɛlɛ nɔhalɛ Nyamenle ne mɔɔ ye duma a le Gyihova la, ɔliele edwɛkpa ne ɔlile. Yeangyɛ ɔ hu nee ɔ ra raalɛ ne noko zukoale Baebolo ne.—Edwɛndolɛ 83:18; Luku 22:41, 42.\nMɔɔ menwunle kɛzi Cheri ɛlɛfa ye mekɛ kɔsɔɔti aha edwɛkpa ne la, membizale me nwo kɛ, ‘Duzu a si me adenle mɔɔ ɔmmaa mengola menyɛ mɔɔ ɔlɛyɛ la bie a?’ Mekɛ zɔhane, ɛnee medame noko mewɔ Hong Kong. Menzile kpɔkɛ kɛ metoto me ninyɛne boɛ amaa meava me mekɛ kɔsɔɔti meahilehile awie mɔ Baebolo nu nɔhalɛ ne. Menwu ye kɛ saa metie menli na meboa bɛ memaa bɛte Nyamenle Edwɛkɛ ne abo a ɔmaa me nye die kpalɛ.\nMenwu ye kɛ saa meboa menli memaa bɛte Nyamenle Edwɛkɛ ne abo a ɔmaa me nye die kpalɛ\nKɛ neazo la, mehola me nee Vietnam raalɛ bie mɔɔ di nyane dahuu na ɔsu la ɛzukoa Baebolo ne. Kɛkala ɔ nye die ɛbɛlabɔlɛ nu na ɔ nye die kɛ ɔ nee asafo ne anu amra babɔ.\nMe nee Cheri nyianle debie mɔɔ tɛla dumalielɛ. Vidio gyima ne yɛ anyelielɛ na ɔmaanle yɛliele duma ɛdeɛ, noko Gyihova Nyamenle anwo debie mɔɔ yɛkilehile menli la maa yɛnyia ahunlundwolɛ ɔluakɛ ɔmaa yɛwula ye anyunlunyia. Yɛnwu kɛ Gyisɛse edwɛkɛ ɛhye le nɔhalɛ bɔkɔɔ: “[Anyelielɛ] dɔɔnwo wɔ ɛmanlɛ nu tɛla ɛlielɛ.”—Gyima ne 20:35.\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE September 2015 | Gyihova Alasevolɛ A Le Nwane Mɔ?\nSeptember 2015 | Gyihova Alasevolɛ A Le Nwane Mɔ?\nƐZINZALƐ ARANE September 2015 | Gyihova Alasevolɛ A Le Nwane Mɔ?


KENGA YE WƆ Acholi Afrikaans Albanian America Mumule Aneɛ Amharic Arabic Arabic (Lebanon) Argentina Mumule Aneɛ Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Bengali Biak Bicol Bislama Boulou Brazil Mumule Aneɛ Bulgarian Cambodian Catalan Cebuano Chichewa Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Dangme Danish Digor Douala Drehu Dutch Ecuador Mumule Aneɛ Efik English Estonian Ewe Fijian Finnish Fon French Ga Garifuna Georgian German German Mumule Aneɛ Giliki Gitonga Greenlandic Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Hungary Mumule Aneɛ Iban Ibanag Icelandic Igbo Iloko India Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Kabiye Kabuverdianu Kamba Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Luvale Macedonian Macushi Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Mumule Aneɛ Polish Polish Mumule Aneɛ Ponapean Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Vlax, Russia) Ronga Runyankore Russia Mumule Aneɛ Russian Rutoro Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Tamil Tarascan Tatar Telugu Tetun Dili Thai Ticuna Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xavante Xhosa Yapese Yoruba Zande Zapotec (Isthmus) Zapotec (Lachiguiri) Zulu\n“Mɔɔ menwunle kɛ menyia kansa wɔ me ɛvovoa ne yɛɛ me anyalɛ ne anu la, menwunle kɛ me ewule mekɛ ɛdwu. Menvile dɔketa ne anwo ɛkɛ membale sua nu la, ‘mendwenlenle nwolɛ kɛ, me nye ɛnla ɛhye ade noko ɔwɔ kɛ megyinla ɔ nloa.’”—Linda mɔɔ ɛli ɛvolɛ 71 la.\n“Menyianle ewule bie mɔɔ maa mete nyane kpalɛ wɔ me nyunlu foa ko ndinli ne mɔ anu. Ɔyɛ a kɛzi mete nyane la maa adwenleadwenle tɔ me nwo. Fane dɔɔnwo ne ala mendele nganeɛ kɛ yeha me ngome na menyianle adwenle kɛ meku me nwo bɔbɔ.”—Elise, mɔɔ ɛli ɛvolɛ 49 la.\nSAA ɛnwu kɛ ɛdawɔ anzɛɛ wɔ kulovolɛ bie ɛnyia ewule bie mɔɔ kola ku sonla la a, ɛnee ɛze kɛzi ɔsi ɔgyegye adwenle kpalɛ la. Ɛye ewule ne ɛsie ahane a, eza ɔwɔ kɛ ɛgyinla adwenleadwenle mɔɔ doa ye la anloa. Saa ɔwɔ kɛ ɛnwu dɔketama ngakyile, ɛnnyia ayileyɛlɛ kpalɛ anzɛɛ ɛnnyia ezukoa ɛndɔ bie, anzɛɛ ayileyɛlɛ bie maa wɔ ngyegyelɛ fofolɛ a, ɔmaa wɔ ahonle tu na adwenleadwenle tɔ ɛ nwo. Saa adwenleadwenle nee anwodolɛ bɔ nu a, ɔnla aze.\nNienwu a yɛbahola yɛanyia moalɛ a? Menli dɔɔnwo ɛnwu ye kɛ saa bɛfa bɛ nwo bɛto Nyamenle anwo zo wɔ asɔneyɛlɛ nu, na bɛkenga arɛlekyekyelɛ edwɛkɛ mɔɔ wɔ Baebolo ne anu la a, ɔkyekye bɛ rɛle kpalɛ. Ɛleka bieko mɔɔ yɛbahola yɛanyia moalɛ la a le yɛ mbusuafoɔ nee yɛ gɔnwo mɔ ɛkɛ.\nKƐZI MENLI BIE MƆ ƐGYINLA Ɔ NLOA LA\nRobert mɔɔ ɛnyia ɛvolɛ 58 la tu folɛ kɛ, “Diedi mɔɔ ɛbanyia ye wɔ Nyamenle anu la baboa wɔ yeamaa wɔagyinla wɔ anwodolɛ ne anloa. Sɛlɛ Gyihova dahuu. Maa ɔnwu kɛzi ɛte nganeɛ la. Sɛlɛ ye sunsum nwuanzanwuanza ne. Sɛlɛ ye kɛ ɔmaa ɛnyia adwenle kpalɛ amaa wɔahola wɔamaa abusua ne anwosesebɛ na ɔboa wɔ ɔmaa ɛhola ɛgyinla anwodolɛ ne anloa.\n“Saa wɔ abusua ne wɔ ɛkɛ ne maa wɔ na bɛboa wɔ bɛmaa ɛgyinla wɔ ngyegyelɛ nloa a, ɔboa kpalɛ. Ɛnee dahuu biala sonla ko anzɛɛ menli nwiɔ fɛlɛ me biza me akpɔkɛ nu. Ɛnee menyia anwosesebɛmaanlɛ mefi agɔnwolɛma ɛkɛ. Bɛmaa me nye die, na yemɔ maa megyinla kpundii.”\nSaa ɛlɛkɔ wɔahɔkpɔla ɛ gɔnwo mɔɔ ɛnde kpɔkɛ la a, yɛ mɔɔ Linda hanle la nzonlɛ. Ɔse: “Ɔda ali kɛ ahenle mɔɔ anwo ɛdo ye la kulo kɛ ɔsia ɔba ye dɛba nu, yemɔti bie a ɔnrɛhulo kɛ bɛbaha ye anwodolɛ ne anwo edwɛkɛ. Zɔhane ati, bɛbɔ adawu kɛ mɔɔ bɛbɔ ye dɛba la ala.”\nSaa yɛgyi anwodolɛ mɔɔ anu yɛ se bɔbɔ la anloa a, ɔlua Nyamenle moalɛ zo yɛɛ arɛlekyekyelɛ mɔɔ vi Ngɛlɛlera ne anu la azo, yɛbahola yɛanyia anwodozo kɛ nvasoɛ wɔ zo kɛ yɛbadɛnla aze. Zɔhane ala a moalɛ mɔɔ yɛ mbusuafoɔ nee yɛ gɔnwo mɔ fa maa yɛ la noko baboa yɛ a.\nNgɛlɛlera Mɔɔ Baboa\n‘Menzɛlɛle Gyihova, na ɔliele zo, na ɔliele me ɔvile me ɛzulolɛ muala anu. Ehyianli ɛhye zunle, na Gyihova diele ye.’—Edwɛndolɛ 34:4, 6.\nLinda mɔɔ yɛlimoa yɛha ɔ nwo edwɛkɛ la ka kɛ: “Meanyɛ asɔne ɛlɛ kɛ, ‘Maa mende kpɔkɛ.’ Emomu, dahuu mesɛlɛ kɛ, ‘Maa menyia anwosesebɛ mengyinla me anwodolɛ ne anloa.’”\nKenga Nyamenle Edwɛkɛ ne amaa ɛ nwo ayɛ se.\n“Awie biala mɔɔ wɔ sua ne azo la ɛnrɛha kɛ, ‘Me nwo ɛdo me.’”—Ayezaya 33:24.\nDwenledwenle Nyamenle ɛwɔkɛ ne mɔ anwo na ɛbanyia anyelazo wɔagyinla nu wɔahɔ awieleɛ.\nKpondɛ moalɛ fi wɔ mbusuafoɔ nee agɔnwolɛma ɛkɛ.\n“Agɔnwolɛma lɛ ɛhulolɛ mekɛ biala, yɛɛ anwongyelelɛ ti a bɛwo adiema nrenyia a.”—Mrɛlɛbulɛ 17:17.\nElise mɔɔ yɛlimoa yɛha ɔ nwo edwɛkɛ la tu folɛ kɛ, “Mmate ɛ nwo. Maa ɛ gɔnwo mɔ ɛboa wɔ. Ɔdwu mekɛ ne bie a ɛbade nganeɛ kɛ yeha ɛ ngome na wɔadwenle kɛ bie a Nyamenle bɔbɔ ɛndie wɔ, noko anrɛɛ mmate ɛ nwo.”\nKɛzi mbusuafoɔ ne bahola akyekye wuliravolɛ ne arɛle na bɛanlea ye ɛ? Kɛ ɔkɛyɛ na menli mɔɔ ɛlɛnea wuliravolɛ ne la ahola agyinla nyane nloa wɔ bɛ kulovolɛ ne anwodolɛ mekɛ nu ɛ?\nFa nwa awie Fa nwa awie Mekɛ Mɔɔ Ɛnde Kpɔkɛ Fee La\nƐnde Kpɔkɛ Fee A, Asoo Nvasoɛ Wɔ Zo Kɛ Ɛbadɛnla Ngoane Nu?\nwp19 No. 2 m. 10-11


Sunsum Ne Ma—Anyelielɛ\nKENGA YE WƆ Afrikaans Albanian Altai Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Giliki Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italy Mumule Aneɛ Japanese Jula Kabiye Kabuverdianu Kamba Kannada Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese (Brazil) Portuguese (European) Punjabi Quechua (Ancash) Quechua (Bolivia) Romanian Russia Mumule Aneɛ Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nMENLI kulo kɛ bɛ nye die. Noko wɔ awieleɛ mekɛ ɛhye anu, awie biala yia sɔnea “mɔɔ anu yɛ se.” (2 Tim. 3:1) Nzisi, anwodolɛ, gyima mɔɔ bɛnyia ye bɛnyɛ, alɔbɔlɛlilɛ nee ninyɛne gyɛne mɔɔ maa bɛdi nyane na bɛdwenle la bahola azɛkye bie mɔ anyelielɛ ngyikyingyikyi. Nyamenle azonvolɛ bɔbɔ asa nu bahola ado na bɛ anyelielɛ awie. Saa ɛhye bie ɛdo wɔ a, kɛ ɔkɛyɛ na ɛ nye alie bieko ɛ?\nAmaa yɛabua kpuya zɔhane la, ɔwɔ kɛ yɛdimoa yɛte mɔɔ nɔhalɛ anyelielɛ kile la abo nee kɛzi awie mɔ ɛmaa bɛ nye ɛhɔ zo ɛlie ɔnva nwo kɛ bɛyia sɔnea la. Akee yɛbanwu mɔɔ yɛyɛ a yɛ anyelielɛ ɛnrɛzɛkye na bɔbɔ yeayɛ kpole la.\nDUZU A LE ANYELIELƐ?\nAnyelielɛ nee yɛ nyunlu mɔɔ yɛyɛ ye monvoo la ɛnle debie ko. Fa ɛhye kɛ neazo: Saa awie no nza dɔɔnwo na ɔbo a, ɔmaa ɔka ɛzelekɛ. Noko, saa ɔ nye zo tete ye a, ɔnzele bieko, na bie a ɔnwu kɛ alɔbɔlɛ mɔɔ ɛnee ɔlɛdi nee ngyegyelɛ ne tɛbɔ ɛkɛ. Ɛzelekɛ ekyi ne ɛngile kɛ ɔlɛ nɔhalɛ anyelielɛ.—Mrɛ. 14:13.\nNoko, anyelielɛ le subane mɔɔ vi ahonle nu. Bɛhilehile nu kɛ “debie kpalɛ mɔɔ yɛnyia anzɛɛ yɛ nye la zo la a maa yɛnyia zɔhane nganeɛdelɛ ne a.” Anyelielɛ le tɛnlabelɛ mɔɔ maa awie kɔ zo di fɛlɛko ɔnva nwo kɛ ɔ nwo ɛhyele ye anzɛɛ ɔ nwo ɛtɛkyelele ye la. (1 Tɛs. 1:6) Nɔhalɛ nu, debie bie bahola agyegye awie, noko mekɛ ko ne ala yeanyia anyelielɛ. Kɛ neazo la, bɛbilale ɛzoanvolɛma ne kɛ bɛhanle Kelaese anwo edwɛkɛ la. Noko, “bɛvale fɛlɛkolilɛ bɛvile Sanhedelin ne anyunlu ɛkɛ bɛhɔle, ɔluakɛ bɛbule bɛ kɛ ye duma ne ati ɔfɛta kɛ bɛgua bɛ nyunlu aze.” (Gyi. 5:41) Nɔhalɛ nu, tɛ ɛbilalɛ mɔɔ bɛbilale bɛ la a maanle bɛ nye liele a. Emomu, bɛ nye liele ɔluakɛ ɛnee bɛlɛdi nɔhalɛ bɛamaa Nyamenle kɛ ye azonvolɛ.\nBɛanva anyelielɛ ɛhye bɛanwo yɛ; yɛɛ ɔmba mgbane. Duzu ati ɔ? Ɔluakɛ nɔhalɛ anyelielɛ le Nyamenle sunsum nwuanzanwuanza ne ma. Nyamenle sunsum ne kola boa yɛ maa yɛnyia “subane fofolɛ ne” mɔɔ anyelielɛ boka nwo la. (Ɛfɛ. 4:24; Gal. 5:22) Saa yɛnyia anyelielɛ a, ɔbamaa yɛahola yɛagyinla ɛbɛlabɔlɛ nu ngyegyelɛ nloa kpalɛ.\nNEAZO NGAKYILE MƆƆ YƐKULO KƐ YƐSUKOA\nGyihova bodane a le kɛ ɔmaa ninyɛne mgbalɛ ahɔ zo wɔ azɛlɛ ye azo, tɛ ninyɛne mɔɔ ɛnle kpalɛ mɔɔ yɛnwu ye ɛnɛ la. Noko, ninyɛndane mɔɔ awie mɔ yɛ la ɛnzɛkye Gyihova anyelielɛ. Nyamenle Edwɛkɛ ne ka kɛ: “Tumi nee anyelielɛ ɛyi ye Ɛzonlenlɛ Sua ne.” (1 Ek. 16:27) Bieko, ninyɛne mgbalɛ mɔɔ ye azonvolɛ yɛ la maa ‘Gyihova anye die.’—Mrɛ. 27:11.\nSaa ninyɛne angɔ boɛ kɛ mɔɔ yɛkpondɛ la a ɔnle kɛ yɛmaa ɔgyegye yɛ yɛfa yɛsukoa Gyihova. Amaa yɛ anyelielɛ anzɛkye la, yɛbahola yɛava yɛ adwenle yɛazie ninyɛne mgbalɛ mɔɔ yɛlɛ ye ɛnɛ la azo na yɛahendɛ ninyɛne mgbalɛ mɔɔ bara kenle bie la. *\nMenli mɔɔ maanle bɛ nye liele wɔ mekɛ mɔɔ ɛnee bɛlɛyia ngyegyelɛ la anwo neazo dɔɔnwo wɔ Baebolo ne anu. Ebileham gyinlanle tɛnlabelɛ mɔɔ vale ye ngoane dole esiane nu nee ngyegyelɛ mɔɔ awie mɔ vale rale ɔ nwo zo la anloa. (Mɔl. 12:10-20; 14:8-16; 16:4, 5; 20:1-18; 21:8, 9) Ɔnva nwo ngyegyelɛ mɔɔ Ebileham yiale la, ɔmaanle ɔ nye liele wɔ ye ahonle nu. Adenle boni azo? Ɔhakyele anyelazo mɔɔ ɔlɛ kɛ ɔbadɛnla ewiade fofolɛ nu wɔ Mɛzaya ne tumililɛ bo la. (Mɔl. 22:15-18; Hib. 11:10) Gyisɛse hanle kɛ: “Bɛ ze Ebileham lile fɛlɛko kpole kɛ ɔkɛnwu me mekɛ ne.” (Dwɔn 8:56) Yɛbahola yɛazukoa Ebileham ɔlua ninyɛne mɔɔ bamaa yɛ nye alie kenle bie mɔɔ yɛbadwenle nwo la azo.—Wlo. 8:21.\nƐzoanvolɛ Pɔɔlo nee ɔ gɔnwo Saelase vale bɛ adwenle ziele Nyamenle ɛwɔkɛ ne mɔ azo kɛ Ebileham la. Bɛnyianle diedi kpole, yɛɛ bɛmaanle bɛ nye liele ɔnva nwo kɛ bɛyiale ngyegyelɛ la. Kɛ neazo la, mɔɔ bɛbilale bɛ kpalɛ bɛwiele na bɛguale bɛ efiade “kɛyɛ nɔɔzo bulu nee nwiɔ [la], ɛnee [bɛlɛyɛ] asɔne na bɛlɛto edwɛne bɛaye Nyamenle ayɛlɛ.” (Gyi. 16:23-25) Anyelazo mɔɔ ɛnee Pɔɔlo nee Saelase lɛ la maanle bɛ anwosesebɛ, eza bɛ nye liele ɔluakɛ Kelaese duma ne ati a ɛnee bɛlɛnwu amaneɛ a. Yɛbahola yɛazukoa Pɔɔlo nee Saelase ɔlua ninyɛne mgbalɛ mɔɔ yɛsonle Nyamenle nɔhalɛ nu a ɔfi nu ɔba mɔɔ yɛbadwenle nwo la azo.—Fel. 1:12-14.\nƐnɛ, yɛlɛ mediema mɔɔ maanle bɛ nye liele wɔ sɔnea nu la anwo neazo ngɛnlɛma dɔɔnwo. Kɛ neazo la, wɔ November 2013, ahumuakyima bie mɔɔ bɛfɛlɛ ye Super Typhoon Haiyan dule wɔ Philippines na ɔzɛkyele Alasevolɛ mbusua mɔɔ bo 1,000 la azua. George mɔɔ ye sua wɔ suakpole Tacloban azo zɛkyele bɔkɔɔ la hanle kɛ: “Ɔnva nwo mɔɔ zile la, mediema ne mɔ anye die. Ɔyɛ se kɛ mebaha kɛzi yɛ nye ɛlie la.” Mekɛ biala mɔɔ yɛbayia ngyegyelɛ kpole la, yɛdwenledwenle mɔɔ Gyihova ɛyɛ ɛmaa yɛ la anwo a, ɔbamaa yɛ nye alie dahuu. Duzu bieko a Gyihova ɛyɛ ɛmaa yɛ mɔɔ ɔti ɔwɔ kɛ yɛmaa yɛ nye die a?\nDebie mɔɔ maa yɛ nye die kpalɛ la a le agɔnwolɛvalɛ mɔɔ yɛ nee Nyamenle lɛ la. Dwenle nwolɛ nea: Yɛze Anwuma Nee Aze Belemgbunli ne. Ɔle yɛ Ze, yɛ Nyamenle nee yɛ Gɔnwo!—Edw. 71:17, 18.\nEza yɛ nye sɔ ngoane ahyɛlɛdeɛ ne mɔɔ yɛlɛ la. (Nol. 3:12, 13) Kɛ abɔdeɛ mɔɔ yɛze nrɛlɛbɛ mɔɔ Gyihova ɛhwe yɛ ɛbikye ɔ nwo la, yɛze mɔɔ Nyamenle kulo kɛ yɛyɛ la. (Kɔl. 1:9, 10) Ɔti, yɛlɛ bodane nee adehilelɛ kpalɛ wɔ yɛ ɛbɛlabɔlɛ nu. Noko alesama dɔɔnwo ɛnlɛ bodane kpalɛ wɔ ɛbɛlabɔlɛ nu. Pɔɔlo kilehile ngakyile mɔɔ wɔ edwɛkɛ ɛhye anu la, ɔhɛlɛle kɛ: “‘Ninyɛne mɔɔ Nyamenle ɛziezie ɛmaa bɛdabɛ mɔɔ bɛkulo ye la, ɛnyelɛ ɛtɛnwunle ye yɛɛ ɛnzolɛ ɛtɛtele yɛɛ awie biala ɛtɛdwenlenle nwolɛ.’ Na yɛdayɛ a Nyamenle ɛlua ye sunsum ne azo ɛye ɛhile yɛ a.” (1 Kɔl. 2:9, 10) Asoo yɛ nye ɛnlie kɛ yɛde Gyihova ɛhulolɛdeɛ nee ye bodane ne abo ɔ?\nSuzu debie bieko mɔɔ Gyihova ɛyɛ ɛmaa ye menli la anwo. Asoo yɛ nye ɛnlie kɛ bɛkola bɛfa yɛ ɛtane bɛkyɛ yɛ ɔ? (1 Dwɔn 2:12) Nyamenle anwunvɔnezelɛ ne ati, yɛlɛ anyelazo kɛ ɔnrɛhyɛ ewiade fofolɛ bara. (Wlo. 12:12) Kɛkala bɔbɔ, Gyihova ɛmaa yɛnyia mediema azonvolɛ mɔɔ koyɛlɛ wɔ yɛ avinli. (Edw. 133:1) Nyamenle Edwɛkɛ ne ɛmaa yɛnwu kɛ Gyihova bɔ ye menli nwo bane fi Seetan nee ye mbɔnsam ne mɔ anwo. (Edw. 91:11) Saa yɛdwenledwenle nyilalɛ ɛhye mɔ kɔsɔɔti mɔɔ vi Nyamenle ɛkɛ la anwo a, yɛbanwu kɛ yɛ anyelielɛ ne ɛlɛyɛ kpole.—Fel. 4:4.\nKƐ ƆKƐYƐ NA Ɛ NYE ALIE KPALƐ LA\nKilisienenli mɔɔ anye die la bahola amaa ye anyelielɛ ne ayɛ kpole ɔ? Gyisɛse hanle kɛ: “Meha ɛhye mehile bɛ amaa bɛanyia me anyelielɛ ne bie na bɛ anyelielɛ ne ali munli.” (Dwɔn 15:11) Asoo ɛhye ɛngile kɛ yɛ anyelielɛ ne kola yɛ kpole ɔ? Ɛbahola wɔava mɔdenle mɔɔ ɛbabɔ kɛ ɛmaa wɔ anyelielɛ ayɛ kpole la wɔatoto senle mɔɔ ɛfa ɛyɛne wɔawula nu la anwo. Ɔwɔ kɛ ɛfa ɛyɛne ɛwula nu amaa yeazɔ kpole. Zɔhane ala a ɔwɔ kɛ ɛsukoa debie dɔɔnwo amaa wɔ anyelielɛ ne ayɛ kpole a. Kakye kɛ: Nyamenle sunsum ne a maa anyelielɛ yɛ kpole a. Ɔti, saa ɛsɛlɛ Gyihova dahuu kɛ ɔva ye sunsum ne ɔboa wɔ na ɛdua asɔneyɛlɛ zo ɛdwenledwenle ye Edwɛkɛ ne anwo a wɔ anyelielɛ bayɛ kpole.—Edw. 1:1, 2; Luku 11:13.\nEza saa ɛbɔ mɔdenle ɛyɛ gyima mɔɔ sɔ Gyihova anye a wɔ anyelielɛ ne bayɛ kpole. (Edw. 35:27; 112:1) Duzu ati ɔ? Ɔluakɛ bɛbɔle yɛ kɛ ‘yɛzulo nɔhalɛ Nyamenle ne, na yɛli ye mɛla ne mɔ azo, ɔboalekɛ sonla gyima mɔɔ la ɔ nwo zo la ala ɛne.’ (Nol. 12:13) Wɔ adenle fofolɛ zo bɛbɔle yɛ kɛ yɛyɛ Nyamenle ɛhulolɛdeɛ. Ɔti, saa yɛsonle Gyihova a, ɔmaa yɛ nye die kpalɛ wɔ ɛbɛlabɔlɛ nu. *\nNVASOƐ MƆƆ WƆ ANYELIELƐ ZO LA\nMekɛ mɔɔ yɛlɛnyia anyelielɛ mɔɔ vi Nyamenle ɛkɛ la, yɛbanyia nvasoɛ mɔɔ tɛla nganeɛ mɔɔ yɛte wɔ yɛ nu la. Kɛ neazo la, yɛ anwuma Selɛ ne anye balie yɛ nwo kpalɛ wɔ mekɛ mɔɔ yɛlɛfa anyelielɛ yɛahɔ zo yɛazonle ye ɔnva nwo ngyegyelɛ biala mɔɔ yɛbayia la. (Mɛla 16:15; 1 Tɛs. 5:16-18) Bieko, nɔhalɛ anyelielɛ bamaa yɛakpo anwonyia ɛhulolɛ na yɛabɔ mɔdenle kɛ yɛbabɔ afɔle mgbole ɔlua Nyamenle Belemgbunlililɛ ne ati. (Mat. 13:44) Saa yɛnwu ninyɛne mgbalɛ mɔɔ bavi ɛhye anu ara la a, yɛ anyelielɛ ne bayɛ kpole, yɛbade nganeɛ kɛ yɛlɛbɔ mɔdenle na ɔbamaa awie mɔ noko anye alie.—Gyi. 20:35; Fel. 1:3-5.\n“Saa ɛlɛ anyelielɛ nee ahunlundwolɛ wɔ ɛbɛlabɔlɛ nu kɛkala a, ɔbamaa wɔanyia kpɔkɛdelɛ kpalɛ kenle bie.” Mɔɔ neɛnleanuyɛlɛnli bie mɔɔ wɔ Nebraska Yunivɛsiti ne mɔɔ wɔ United States la hɛlɛle wɔ mekɛ mɔɔ ɔziale ɔzukoale kpɔkɛdelɛ nwo debie la ɛne. Ɛhye nee mɔɔ Baebolo ne ka la yia, ɔse: “Ɛzelekɛ le ayile kpalɛ.” (Mrɛ. 17:22) Nɔhalɛ nu, saa ɛmaa wɔ anyelielɛ ne yɛ kpole a, ɔbamaa wɔanyia kpɔkɛdelɛ kpalɛ.\nƆti, ɔnva nwo kɛ yɛde ngyegyelɛ mekɛ nu la, yɛbahola yɛanyia nɔhalɛ anyelielɛ mɔɔ ɛnwie la wɔ mekɛ mɔɔ yɛlɛnyia sunsum nwuanzanwuanza ne ɔlua asɔneyɛlɛ, debiezukoalɛ nee Gyihova Edwɛkɛ ne mɔɔ yɛbadwenledwenle nwo la azo. Eza saa yɛdwenledwenle nyilalɛ mɔɔ yɛnyia ye ɛnɛ la anwo, yɛsukoa awie mɔ diedi na yɛyɛ Nyamenle ɛhulolɛdeɛ a, yɛ anyelielɛ ne bayɛ kpole. Wɔ ndenle ɛhye mɔ amuala anu, yɛbahola yɛava yɛ nwo yɛado nɔhalɛ edwɛkɛ mɔɔ wɔ Edwɛndolɛ 64:10 la azo, ɔse: “[Gyihova] ati bɛmaa tenlenema anye ɛlie, na bɛvea ye nu!”\n^ ɛden. 10 Yɛbazuzu abotane nwo wɔ edwɛkɛ mɔɔ bara kenle bie wɔ edwɛkɛ ɛhye mɔɔ badoɔdoa zo mɔɔ bɛbahilehile “sunsum ne ma” ne anu la anwo.\n^ ɛden. 20 Saa ɛkpondɛ ndenle bieko mɔɔ bamaa wɔ anyelielɛ ayɛ kpole a, nea ɛlɛka “Ndenle Gyɛne Mɔɔ Bamaa Wɔ Anyelielɛ Ayɛ Kpole La.”\nNdenle Gyɛne Mɔɔ Bamaa Wɔ Anyelielɛ Ayɛ Kpole La\nTete ninyɛne zo wɔ wɔ ɛbɛlabɔlɛ nu, mmakpondɛ ninyɛne mɔɔ anwo ɛngyia la.—Luku 12:15.\nFa mɛlɛbɛnwoaze nea kenle bie ade.—Maeka 6:8.\nNea kɛ ngyehyɛleɛ mɔɔ wɔyɛ wɔmaa (gyima, sukulu, ɛnwomenlelielɛ nee mɔɔ bokɛboka nwo la) bamaa wɔanyia mekɛ wɔamaa sunsum nu ninyɛne.—Ɛfɛ. 5:15, 16.\nMaa awie mɔ ɛnwu kɛ ɛlɛ ndelebɛbo.—Fel. 4:5.\nFa nwa awie Fa nwa awie Anyelielɛ—Subane Mɔɔ Yɛnyia Yɛfi Nyamenle Ɛkɛ